
S.  THOiVLE 


DE  REGIMINE  PRINCIPUM  DOCTRINA. 


•  ~*  *  mr-  » 


PROOEMIUM. 


Cogitanti  mihi  qusenam,  durante  media  setate,  de  re 
politica  vigeret  doctrina,  in  mentem  venit,  ut  opera 
S.  Thomae  evolverem ,  quippe  qui  virtute  simul  et  ingenio 
emineret  inter  philosophos  hujusce  temporis  prsestan- 
tissimos,  maximaque  polleret  auctoritate.  Quum  autem 
in  opusculo  De  regimine  Principum  inscripto,  breviter 
et  quasi  in  compendio  contractum  fuit,  quid  de  princi- 
patu  sentiret  scriptor  ille  clarissimus  ,  in  studium  ejusdem 
Ubri  libet  accuratius  incumbere.  Ibi  enim  doctrinam  re- 
perire  est,  quae  apud  gentes  christianas  ab  omnibus  in 
media  aetate  proferebatur;  duce  igitur  S.  Thoma,  eodem- 

que,  ut  aiebant  medii  sevi  scriptores,  magistro,  quid  de 
potestatis  origine  et  fine,  de  variis  principatus  modis, 
de  principum  virtutibus,  de  tyrannide,  ceterisque  rebus 
nostrum  ad  propositum  attinentibus  illi  philosophi  pro- 
fessi  fuerint,  arbitror  exponendum.  In  singulis  autem 
hujusce  disputationis  partibus  juvabit  explicare  qusenam 
Aristotelis  redoleant  doctrinam,  cujus  operibus  tanta 
diligentia  ipse  fatetur  indulgere,  ut  Philosophi  verba 
saepius  referat,  ejusque  sententias  explanet  interpreta- 
tione,  imo  quasi  suas  nonnunquam  exprimat,  quaenam 
insuper  ipse  celeberrimus  Ecclesiee  doctor  emendanda 
susceperit  vel  prorsus  mutanda. 

Prseterea,  cum  opusculo  S.  Thomse  librum  ^Egidii 
romani  De  regimine  Principum  operee  pretium  erit  con- 
ferre,  ut  apertius  recenseatur  quid  ex  magistro  sump- 
serit  discipulus.  Brevior  etiam  de  S.  Thoma  atque  Bos- 
suetio  instituetur  dissertatio;  inde  forsan  perspicuum 
erit  quanto  studio  episcopus  noster  clarissimus  S.  Do- 
ctoris  institerit  vestigiis,  qualique  media  eetas  et  seecu- 
lum  decimum  septimum  de  principatu  discreparent  dis- 
crimine. 

Postremo ,  paucis  commemorare  in  animo  est ,  (ne  in 
disputationem  historicam  trahar  longiorem),  illud  tem- 
peratum  regimen,  quod  a  S.  Thoma  celebratur  opti- 
mum,  plerisque  in  regionibus  Europse,  durante  medio 
eevo,   exstitisse. 

Priusquam  autem  opus  aggrediar,  quaedam  censeo 
praemittenda,  quibus  constabit  opusculum  De  regimine 
Principum  a  duobus  scriptoribus  fuisse  confectum  ,  to- 

tam  tamen  hujus  libri  doctrinam  S.  Thomee  esse  pro- 
priam.  Quapropter,  sententiae  potissimum  ex  hoc  opus- 
culo,  deinde,  si  res  postulat,  ex  aliis  ejusdem  philosophi 
operibus  expromptae  proferentur,  ut  clarius  pateat  non 
modo  quid  Doctor  Angelicus  de  principatu  sentiret,  sed 
etiam  quid  ea  de  re  gentes  christiange  in  media  eetate 
profiterentur. 


CAPUT  I. 

De  illo  S.  Thomae  opusculo,  quod  De  regimine 
Principum  inscribitur,  disputatio. 


Opusculum  illud  notissimum,  quod  De  regimine  Prin- 
cipum  inscribitur,  nihil  aliud  est  nisi  qusedam  de  doctrina 
politica  dissertatio.  In  eo  enim  reperias  expromptum  et 
quasi  in  ordine  evolutum,  quid  de  principatu  auctor 
senserit.  Quisnam  autem  sit  ille  auctor?  Varias  ea  de  re 
accipimus  exortas  fuisse  sententias;  sed  plerique  scripto- 
res,  qui  hunc  librum  commemorant,  in  eo  consentiunt,  ut 
illum  S.  Thomae  Aquinati  adjudicent. 

Qusestio  tamen  non  ea  est,  quee  in  nullam  incurrat 
difficultatem ;  multa  in  medium  solent  afferri,  de  quibus 
longior  esset  instituenda  disputatio. 

Guilibet  enim  opusculum  De  regimine  Principum ,  quod 
quatuor  constat  libris,  vel  incuriosius  perpendenti  ma- 
nifestum  est  duos  priores  libros  de  duobus  posterioribus 
plurimum  discrepare.  In  prioribus  enim  nullum  ex  Sacris 
Codicibus  sumptum  thema  velut    procemium   rationibus 

preemittitur  postea  evolvendis ;  argumenta  pleraque  ex 
historia  sacra  proferuntur,  perpauca  autem  ex  profanis 
scriptoribus ;  postremo,  liber  secundus  ita  absolutus  est, 
ut  nihil  principi  praecipiendum  videatur  superesse ,  nam 
is  est  illius  opusculi  finis  :  «  Hsec  igitur  de  pertinentibus 
«  ad  regimen  cujuscumque  dominii ,  sed  praBcipue  rega- 
«  lis,  in  hoc  libro  in  tantum  sint  dicta.  »  Quisnam  negare 
posset  illud  opus  fuisse  confectum  ,  quum  ne  minima 
quidem,  ne  dicam  nulla  librum  secundum  inter  et  ter- 
tium  adsit  connexio,  tertiusque  nequaquam  a  secundo 
pendeat,  nec  eumdem  videatur  explere. 

Quin  etiam,  qusedam  in  tertio  quartoque  libro  legere 
est,  quee,  mortuo  S.  Thoma,  acciderunt.  Ab  ipso  enim 
auctore  (1)  narratur  Rodolphum  imperatorem ,  qui  sub 
finem  anni  mcclxxiii  fuerat  electus,  anno  mccxci  occu- 
buisse,  Adolphumque  de  Anaxone  comitem,  qui  anno 
mccxcii  regnum  adeptus  erat,  ab  Alberto  duce  Austrise 
anno  mccxcviii  fuisse  occisum ;  et  nemo  est  qui  nesciat 
S.  Thomam ,  ineunte  anno  mcclxxiv,  mortem  obiisse. 

Prseterea  illud  opusculum,  ut  testantur  historici,  ad 
annum  mcclxx  referendum  est;  idcirco  verisimile  nulla- 
tenus  videtur  hunc  librum  non  fuisse  a  S.  Thoma  per- 
fectum ,  quippe  qui  anno  tantum  mcclxxiv  occubuerit  et 
hucusque  Jabori  non  desierit  indulgere. 

Tandem,  neminem  fugit  quanto  discrimine  S.  Thomas 
ab  auctore  hujusce  opusculi  differat;  alter  enim  non 
excellit  modo  rerum  serie,  sed  verborum  etiam  perspi- 
cuitate,  optimo  argumentorum  ordine,  et  ratione  disse- 
rendi  prsecipua;  alter  vero  tractanda  quaedam  solet  ne- 
gligere ,    a    proposito    ssepius    digredi ,    eadem    iterum 

(1)  De  reg.  Pr.,  lib.  III ,  cap.  xx. 

evolvere ,  imo  ambigua  adeo  atque  obscura  suis  com- 
miscere  argumentis,  ut  hunc  librum  ,  si  judici  doctis- 
simo  (1)  fidem  adhibere  liceat,  S.  Thomse  haud  libenter 
tribuere  debeamus. 

Quid  autem  plura?  Argumenta  qusedam  in  animo  est 
evolvere  minime  contemnenda,  ex  quibus  forsan  multo 
conjectura  probabiliorem  licebit  inferre  sententiam. 

Quoad  longissime  potest  mens  raea  respicere  ipsam 
S.  Thomoe  setatem ,  operaque  perpendere ,  in  quibus  ea 
de  re  aliquid  fuit  commemoratum,  inde  usque  repetens, 
illud  opusculum  De  regimine  Principum  Doctori  clarissimo 
a  plerisque  scriptoribus  video  adscriptum;  quorum  prae- 
cipua  juvat  afferre  testimonia. 

In  sua  Ecclesiee  historia,  Tholomseus  Lucensis,  qui 
discipulus  exstitit  S.  Thomse  frequentissimus,  indice  ope- 
rum  eidem  adscriptorum  constituto ,  ait  :  «  Item  tractatus 
De  regimine  Principum ,  qui  sic  incipit :  Cogitanti  mihi 
quid  offerrem,  etc;  quem  librum  scripsit  ad  regem  Cy- 
pri  (2).  »  Bernardus  Guidonis  (3)  ejusdem  libri  hanc 
mentionem  facit  :  «  Tractatus  de  regimine  Principum, 
ad  regem  Cypri,  qui  incipit  :  Cogitanti  mihi  quid  of- 
ferrem  regige  celsitudini  dignum.  »  Quid  plura?  Apud 
Joannem  de  Columna  (4),  Nicolaum  Trivetum  (5),  Val- 
leoletanum  (6),  Pignonum  (7),   S.  Antoninum  (8),   Bar- 

(1)  Charles  Jourdain,  la  Philosophie  de  S.  Thomas ,  t.  I,  p.  141 
et  suiv. 

(2)  Tholomacus  Lucensis.  Hist.  eccl.,  lib.  XXIII,  cap.  xiii. 

(3)  Bernardus  Guidonis  (1260-1331). 

(4)  Joannes  de  Columna  mortuus  est  anno  1290. 

(5)  N.  Trivetus  (1258-1324). 

(6)  Ludovicus  Valleoletanus  mortuus  est  anno  1436. 

(7)  Laurentius  Pignonus  mortuus  est  anno  1446. 
(8,  S.  Antoninus  (1 389-1 439). 

tholomseum  Logothetam  (1),  aliosque  Ordinis  Prsedica- 
torum  scriptores  eadem  legere  est  (2).  Quibus  testimoniis 
illud  etiam  accedit,  quod  nullum  reperias  vel  antiquis- 
simum  hujusce  opusculi  chirographum,  qui  ipso  S.  Thomae 
nomine  non  decoretur. 

Si  res  ita  se  habet,  fatendum  est  illud  S.  Thomae  opu- 
sculum  adeo  fuisse  mutatum,  ut  duo  posteriores  libri  a 
prioribus  omnino  discrepent,  atque  supervacanei  videan- 
tur.  Quisnam  autem  sit  ille  auctor,  qui  hunc  Doctoris 
preeclarissimi  librum  non  dubitaverit  interpolare,  et,  suo 
nomine  celato,  ejusdem  opusculi  obesse  auctoritati? 

Plura  etiam  de  ea  qusestione  in  promptu  habemus  mo- 
numenta,  quibus  duos  hujus  opusculi  libros  posteriores 
a  cosetaneis  scriptoribus  Ptolomeeo  vel  Tholomaeo  Lucensi 
statuitur  adscribendos. 

Opusculo  De  regimine  Principum  accuratius  excusso , 
Joannes  de  Columna  ex  Prgedicatoribus  gravis  scriptor, 
duos  posteriores  libros  arbitratur,  ut  par  est ,  S.  Thomae 
nequaquam  esse  tribuendos  :  «  Opus  de  regimine  Prin- 
cipum  S.  Thomas  minime  complevit;  »  sed  de  ipso  partis 
posterioris  auctore  silet.  Paulus  Frigerius,  sodalis  Ora- 
torii  romani  prseclarus,  qui  vitam  S.  Doctoris  italico 
sermone  curavit  scribendam,  illa  addit  notanda,  quae 
iisdem  verbis  referimus  : 

«  L'opuscolo  De  regimine  Principum  in  quattro  libri 
compilato,  fu  condotto  da  Tommaso  fino  al  quarto  ca- 
pitolo  del  secundo  libro ,  cioe  in  fino  a  quelle  parole  : 
(opportunum  est  igitur  in  conversatione  humana  modi- 


(1)  Barth.  Logotheta  (cognomine  de  Martyribus)  (1514-1590). 

(2)  Opera  S.  Thomae  (Edit.  Venet.  1787,  t.  XIX).  Admonitio  praevia 
Bernardi  Mariee  de  Rubeis. 

cum  delectationis  pro  condimento  habere,  ut  animus  ho- 
minis  recreetur.)  Ed  il  rimanente  fu  seguitato  da  To- 
lomeo  Lucchese  del  medesimo  ordine ,  discepolo  del 
Sancto  :  come  chiaramente  apparisce  da  un  antico  ma- 
noscritto  de  medesimi  opuscoh  vulgarizzati.  Ove  sopra 
le  allegate  parole  del  4°  capitolo  del  2°  libro  leggesi 
nella  margine  cosi  notato  :  qui  finisce  secundo  il  Beato 
Tommaso  (1).  » 

Idem  Frigerius ,  postquam  de  illo  libro  finem  fecit 
sermonis,  ln  calce  totius  operis  suum  his  verbis  con- 
firmat  judicium  :  «  Qui  comple  il  quarto  libro  del  re  e 
del  regno  cominciato  dal  venerabile  Dottore  S.  Tommaso 
d'Aquino,  poscia  compiuto  da  Fra  Tolomeo  da  Lucca 
del  medesimo  ordine,  che  fu  vescovo  di  Torcello  (2).  » 

Praeterea  Colbertinus  Codex,  ait  Echardus ,  eleganti 
charactere  Gothico  quidem,  sed  ita  nitido  scriptus,  ut 
typis  expressi  non  sint  accuratiores ,  idem  opus  exhibet 
italice  versum.  Sic  habet  titulus  :  Qui  comincia  il  pro- 
logo  di  frate  Tommaso  d'Aquino ,  maestro  sovrano  delF 
Ordine  dei  frati  Praedicatori  sopra  el  libro  dello  regimento 

dei  reami ,  etc.  Is  hujusce  opusculi  flnis  :  «  Ma  bi- 

sogno  e  nella  conversatione  humana ,  etc.  (3).  » 

Idem  apertissime  testantur  Codices  manuscripti,  quos 
hic  et  illic  reperias  :  Codex  scilicet  Parisiensis  Genove- 
sianus,  Codex  Victorinus,  et  Codex  in  Bibliotheca  SS. 
Joannis  et  Pauli  apud  Venetos  servatus.  Eidem  opinioni 
favet  Codex  Florentinus  Medicseus,  cui  titulus  :  «  Liber 

(i)  Vita  S.  Thomx.  Veteri  sermone  italico  scripta,  lib.  I,  cap.  x, 
num.  7,  Roma^  editai668. 

(2)  Scriptores  Ordinis  Prxdicat.,t.  I,  p.  336. 

(3)  Echardus.  Art.  S.  Thomas  et  Tholomeeus  Lucensis.  Eadem 
verba  apud  S.  Thomam  leguntur,  lib.  II,  cap.  iv  in  medio. 

de  rege  et  regno,  inceptus  a  Ven.  doctore  S.  Thoma  de 
Aquino  Ord.  Prsed.,  postea  completus  a  F.  Ptolomsea 
de  Lucha  ejusdem  Ordinis,  qui  tandem  fuit  episcopus 
Torcellanus.  » 

Ex  his  igitur  omnibus  constat  duo  esse  colligenda, 
librum  secundum  opusculi  De  regimine  Principum  a 
S.  Thoma  non  fuisse  absolutum,  duosque  posteriores 
libros  a  Tholomseo  Lucensi  perfectos.  Quamvis  Tholomsei 
nomen  operi  nequaquam  inscribatur,  scriptoribus  qui 
ea  de  re  disseruerunt  accuratius,  in  primfs  Echardo 
Bernardoque  de  Rubeis  non  alia  certior  visa  est  senten- 
tia,   cui  libentius  assentimur. 

Inquiret  autem  forsitan  quispiam ,  cur  illud  opusculum , 
quod  ab  historicis  ad  annum  mcclxx  refertur,  a  S.  Thoma 
non  fuerit  perfectum ,  quippe  qui  anno  tantum  mcclxxiv 
occubuerit. 

Si  quis  ad  nomen  principis,  cujus  gratia  liber  ille 
fuit  compositus,  animum  intenderit,  non  multo  post, 
ut  opinor,  in  ipsam  Echardi  transierit  sententiam.  Quis- 
nam  vero  fuerit  ille  rex  Cypri,  cui  S.  Thomas  suam 
exposuit  de  principatu  doctrinam,  suaque  de  omnibus 
principum  officiis  praebuit  consilia? 

Paulus  Nazarius  (1)  qui  eum  nominat  Americum,  pro- 
ctil  dubio  versatur  in  errore,  quum  nullum  prorsus  repe- 
rias  eo  nomine  nuncupatum  principem ,  qui  Cyprum , 
tota  S.  Doctoris  setate,  rexerit.  Ad  verum  non  magis 
accessisse  pariter  liquet  Stephanum  de  Lusignano,  qui 
genealogiam  regum  Cypri  gallice  suscepit  scribendam. 
Illum  enim  regem  e  stirpe  Lusiniana  ortum  esse  conten- 
dit,    Hugonem    inquam    tertium ,    qui   Antiochiae  primo 

(1)  Scriplor  Ordinis  Prsedicalorum  (1556-1645). 

tenuit  imperium ,  Cyprumque  postea  circa  annum 
mcclxvii  curavit  regendam,  et  tandem,  Conradino  Nea- 
poli  circa  annum  mcclxxii  capite  plexo,  regnum  Hie- 
rosolymitanum  fuit  adeptus.  Res  autem  vix  fidem  mere- 
tur,  nedum  aliquo  nitatur  argumento  evadatque  certior. 
Omnes  enim  norunt  Hugonem,  regno  Cypri  vix  occu- 
pato,  rebus  Hierosolymitanis  potiri  concupiisse;  Mariam 
Antiochenam  idem  solium  sibi  vindicasse,  jusque  suum 
Carolo  Andegavensi  utriusque  Sicilise  regi  cessisse;  eum- 
demque  Carolum  S.  Thoma  usum  fuisse  familiarissime. 
His  dictis,  cuiquam  certo  manifestum  est  S.  Doctorem , 
qui  tot  et  tantis  animi  non  secus  ac  mentis  dotibus  prae- 
stabat,  eo  non  venisse  dedecoris  ut  amici  conjunctissimi 
oemulo  librum  miserit. 

Huc  etiam  accedit,  quod  Hugo  tertius,  quum  Cypri 
regnum  fuit  adeptus,  aetatis  erat  provectioris  quam  ut 
preecepta  in  opusculo  De  regimine  Principum  et  ei  afferre 
ausus  fuerit  S.  Thomas  et  illa  audire  princeps  non  mo- 
leste  tulerit. 

Quoe  quum  ita  sint,  quanto  sapientiorem  arbitror 
Echardi  sententiam,  qui,  re  longius  perpensa,  Hugoni 
secundo  inscriptum  censet  illud  opusculum.  Hic  enim 
princeps,  anno  mcclxvi  natus  annos  circiter  quatuor- 
decim,  is  erat  qui  talibus  instrueretur  praeceptis,  quan- 
doquidem  ea  principibus  adolescentulis  soleant  praeberi. 
Alio  denique  argumento,  quod  pondere  minime  vacat, 
illa  roboratur  sententia;  Hugo  secundus  eodem  anno 
vel  sequenti  mcclxvii,  scilicet  decimo  regni  sui  occu- 
buit;  quamobrem  forsan  S.  Thomas  opus  hujusce  prin- 
cipis  gratia  inceptum  non  absolvit.  Quod  autem  ad  duos 
posteriores  libros  attinet,  dubitandi  non  esse  locus  vi- 
detur,  quin  Tholomoeus  Lucensis ,  ut  supra  dictum  est, 

eos  scripserit.  Quemadmodum  scriptores  alii  Summam 
S.  Thomae  curaverunt  absolvendam ,  ita  nihil  obstat 
quin  ille  discipulus  ejusdem  Doctoris  frequentissimus 
complendum  susceperit  illud  opusculum.  Quid  igitur  mi- 
rum_,  si  duobus  in  posterioribus  libris  mortuum  Rodol- 
phum  electumque  Adolphum  de  Anaxone  et  alia  facta 
auctor  narraverit ,  quum  usque  ad  annum  mcccxxi  vitam 
perduxerit  Tholomseus.  Mea  quidem  non  est  in  mente 
ut  scriptorum  verba  iterum  referam;  hisce  autem  testi- 
moniis  argumentum  quoddam  adjungam  necesse  est  mi- 
nime  contemnendum ,  quo  ad  duos  opusculi  libros  po- 
steriores  Tholomseo  forsan  haud  immerito  adscribendos 
inducor. 

Auctor  enim  libri  tertii  in  capite  decimo  nono  septem 
electores  asserit  a  Summo  Pontifice  Gregorio  V  fuisse 
institutos;  nec  ullus  est  historicus  Tholomaeo  prior,  qui 
illud  testetur  (1).  Itaque,  Platina  (2),  cum  septem  electo- 
res  a  Gregorio  V  contendit  institutos,  nullius  historici 
prseterquam  Tholomsei  profert  testimonium.  Preeterea,  ab 
institutis  electoribus  usque  ad  suam  cetatem  annos  circiter 
cclxx  interfuisse  ab  auctore  hujusce  libri  tertii  narratur. 
Eamdem  apud  illum  atque  Tholomaeum  esse  temporum 
notationem ,  quae  hic  et  illic  iisdem  laborat  vitiis ,  haud 
animadvertas  difficilius ;  rem  vero  totam  nullatenus  expe- 
diam,  quippe  quee  longiori  sermone  esset  absolvenda; 
quaedam  in  medium  afferre  satis  sit. 

In  capite  enim  xix  libri  tertii  (3)  memoratur  ab  Ottone 
primo  imperium  servatum  fuisse  usque  ad  tertiam  gene- 


(1)  Tholomaei  Historia  Eccl.,  lib.  XVIII,  cap.  2. 

(2)  Platina  (1421-1481)  bibliothecarius  Vaticani. 

(3)  De  reg.  Pr. 

rationem  quorum  quilibet  vocatus  est  Otto.  Et  ex  nunc^ 
per  Gregorium  V  provisam  esse  electionem,  ut  videlicet 
per  septem principes  Alamanise  fieret ,  quae  usque  ad  ista 
tempora  perseverat,  quod  est  spatium  ducentorum  septua- 
ginta  annorum  vel  circa.  In  capite  sequenti  legimus, 
Adolpho  de  Anaxone  occiso ,  ipsum  trucidatorem ,  Alber- 
tum  inquam  Rodolphi  filium  eodem  modo  fuisse  electum. 

Quid  autem  de  his  Tholomoeus?  In  capite  primo  suse 
historise  asserit  scriptor  ille  Gregorium  V  anno  mxxi  pon- 
tificalem  adeptum  fuisse  potestatem;  in  capite  secundo, 
institutos  ab  eodem  pontifice  electores ,  qui  regnum  Ottoni 
curaverunt  deferendum;  in  capite  quinto,  Gregorium  V 
anno  mxxiv  obiisse;  et,  ne  plura  dicam,  in  capite  vige- 
simo  septimo  libri  xxiv,  Albertum  Austriacum  anno 
mccxcviii  fuisse  electum.  Inde  igitur  perspicuum  est 
scriptorem  utrumque,  si  duo  forsan  exsistant,  eodem  in 
errore  versari.  Memoriee  enim  ab  omnibus  historicis  pro- 
ditum  est  hinc  Ottonem  tertium  anno  dccccxcvi  coronam 
adeptum,  non  ultra  annum  mii  regnavisse;  illinc  autem 
Gregorium  V  anno  dccccxcvi  ad  cathedram  pontificalem 
evectum.  Quonam  vero  tempore,  quomodo,  et  a  quo 
septem  electores  fuerint  instituti  adhuc  sub  judice  lis  est, 
nedum  omnes  historici  in  illud  consentiant. 

Mirum  igitur  fateor,  (et  quis  mecum  non  fateretur,) 
scriptorem  utrumque  simul  eosdem  in  errores  incidisse , 
nec  unum  esse  qui  hic  et  illic  facta  sponte  exposuerit. 
Quapropter  quum  nobis  ad  veritatis  similitudinem  videa- 
tur  esse  propensior  quum  Echardi  tum  Bernardi  de 
Rubeis  disputatio,  qui  diligentius  enixi  sunt  ea  de  re 
disserere,  maxima  saltem  probabile  est  conjectura  a  Tho- 
lomaeo  duos  posteriores  libros  opusculi  De  regimine  Prin- 
cipum  fuisse  confectos. 

Non  ita  vero  sentit  Casimirus  Oudinus  (1),  qui  libros 
hujusce  opusculi  ita  inter  se  connexos  esse  atque  aptos 
asserit,  ut  unum  atque  eumdem  esse  totius  operis  aucto- 
rem,  a  S.  Thoma,  repugnante  quorumdam  factorum  nar- 
ratione,  omnino  diversum,  scilicet  ^Egidium  romanum. 
Quanto  versetur  in  errore  ille  scriptor  apertius  constat; 
paucis  igitur  absolvam. 

Quis  enim  opusculum  quoddam  De  regimine  Principum 
neget  ab  ^Egidio  fuisse  confectum?  Quis  insuper,  nisi 
oculis  simul  et  mente  capiatur,  illud  opusculum  nesciat  a 
libro  S.  Thomse  prorsus  discrepare?  Alterum  ad  regem 
Cypri  patet  fuisse  compositum,  alterum  vero  ad  Phihp- 
pum  Pulchrum.  Sic  in  prologo  rem  aggreditur  S.  Tho- 
mas  :  «  Cogitanti  mihi  quid  offerrem  regise  celsitudini 
dignum;  »  sic  vero  ^Egidius  :  «  Clamat  politicorum  sen- 
tentia  omnes  principatus  non  esse  sequaliter  diuturnos.  » 
Alterum  opusculum  libris  quatuor  constat,  tribus  autem 
alterum ;  cseteraque  adeo  differunt ,  ut  infirme  corruat  et 
quasi  sponte  tota  Oudini  disputatio. 

Qu89  quum  ita  sint,  diutius  ea  de  re  supervacaneum 
arbitror  disserere;  huic  sententioe  hserendum  est,  cui 
aperte  quum  apud  veteres  tum  apud  recentiores  favent 
scriptores  ingenio  doctrinaque  probatissimi.  Pars  igitur 
altera  hujusce  opusculi  S.  ThomaB  adscribenda  est,  Tho- 
lomseo  Lucensi  altera;  unde  oritur  apertius  explanari 
quidquid  vitii  in  opere  conficiendo  hic  et  illic  occurrit, 
et  ipsius  magistri  doctrinam  a  discipulo  absolutam  nostri 
philosophi  esse  propriam,  nec  immerito  illi  tribuendam- 

(1)  (1632-1717)  Supplementum  de  Scriptoribus  vel  scriptis  eccl.  a 
Bellarmino  omissis  ad  annum  1460  edidit. 


CAPUT    II 


De  origine  potestatis  ex  S.  Thoma. 


Gravior  est  de  vera  potestatis  origine  vel  minima  dis- 
putatio ,  majoribusque  suggerit  materiam  erroribus, 
quam  ut  qugedam  mihi  non  videantur  prsemittenda ,  qui- 
bus  ea  de  re  non  ipsa  solum  S.  Thomse  sententia,  sed 
notissima  etiam  Ecclesiee  doctrina  facilius    explicabitur. 

Abstractum  a  concreto  distinguendum  arbitror,  ut  aie- 
bant  scholastici  philosophi;  itaque  hic  de  ipsa  potestate 
in  animo  est  disserere,  non  autem  de  multis  principatus 
modis ,  quibus  geritur  auctoritas ,  neque  de  viis  variis , 
quibus  gentium  dominium  solet  principibus  committi.  Ea 
est  igitur  quoestio  :  undenam,  ut  placet  S.  Thomse,  in 
quovis  regimine,  principi  via  qualicumque  summam  au- 
ctoritatem  adepto ,  oriatur  tanquam  e  suo  fonte  potestas  ? 

Nemo  est  qui  nesciat  nos  ad  societatem  natos  esse ,  et 
hominum  communitatem  neque  coalescere,  neque  per- 
manere ,  nisi  publica  servatam  auctoritate ,  qua  hsec  mul- 
titudo  hominum,  origine,  natura,  fine  sequalium,  ad  com- 

munem  optimumque  finem  perducitur.  Ea  vero  auctoritas 
cujus  est  hominum  societatem  regere,  sicut  ipsa  societas, 
a  naturae  lege,  scilicet  a  Deo  oritur. 

Illa  sententia  de  potestatis  origine  adeo  mentibus  insita 
est,  ut  eamdem  vel  apud  gentes  antiquas  ingenio  mori- 
busque  plurimum  dispares  reperias.  Quod  si  non  ex- 
pressam  ea  de  re  doctrinam  profitentur  veteres ,  ex  factis 
tamen  licet  inferre,  nec  immerito,  veteres  atque  chri- 
stianos  levius  opinione  discrepuisse. 

Quidam  antiquis  ex  populis  potestatem  arbitrabantur  a 
diis  oriri,  qui  gentes  vel  ipsi  olim  rexerant,  vel  suis 
liberis  commiserant  regendas.  Memorise  proditum  est  an- 
tiquitus  apud  ^Egyptios  divinum,  quem  recentiores  vocant 
(theocraticum) ,  exstitisse  principatum,  a  sacerdotibus 
deorum  ministris  sedificatas  fuisse  priscas  civitates,  leges 
conditas  rectamque  rempublicam.  Imo  vero,  regnante 
Pharaonum  stirpe ,  quisque  princeps  imperium  adeptus 
habebatur  ipse  Solis  filius;  et  Ptolemaei,  ex  illa  fide  suam 
percipientes  utilitatem  ,  omnibus  regibus ,  qui  ab  Alexan- 
dro  ^gyptum  administraverant ,  cultum  constituerunt  di- 
vinum  (1). 

Ex  vetustissimis  etiam  Graeciae  annalibus,  filii  deorum 
putabantur  plerique  principes,  qui,  bello  Trojano  non- 
dum  incepto,  regnum  obtinuerunt;  multique  postea  di- 
vinis  honoribus  fuerunt  exculti. 

Haud  dissimilis  apud  Romanos  opinio.  Divina  stirpe 
oriundos  quum  civitatum  conditores ,  tum  priscos  reges 
credebant,  quos  deos  patrios,  Indigetes  nominare  cultu- 
que  assiduo  prosequi  solebant.  Quid  de  Csesare,  quid  de 


(1)  Gaston  Boissier,  La  religion  romaine  d'Auguste  aux  Antonins , 
t.  I,  p.  124  et  suiv. 


—     23     — 

Augusto  narraverint  historici  supervacaneum  puto  recen- 
sere;  verbum  commemorare  satis  sit  Plinii  Trajanum  allo- 
quentis  :  «  Ipse  mundi  parens  fata  mortalium  inter  divina 
«  opera  numerare  dignatus  est  :  qua  nunc  parte  cura- 
«  rum  liber  solutusque,  tantum  ccelo  vacat,  postquam 
«  te  dedit,  qui  erga  omne  hominum  genus  vice  sua  fun- 
«  gereris  (1),  »  et  illud  senatus  verbum  a  Tacito  rela- 
tum  :  «  Principes  instar  deorum  esse  (2).  »  Constat  enim 
imperatores,  per  quatuor  sgecula,  omni  opera  nisos  fuisse, 
ut  ipsa  deorum  auctoritate  adaugeri  sua  auctoritas,  ex- 
tollique  et  stabiliri  videretur;  ideo  summorum  pontificum 
munia  regiae  dignitati  diligentius  curabant  conjungenda. 
Illa  igitur  a  majoribus  accepta  adeo  vigebat  opinio  ut, 
vel  ipso  Ceesarum  tempore,  quando  fides  antiqua  peni- 
tus  deficiebat,  remaneret  integra. 

Quid  plura?  Apud  veteres  populos,  summa  potestas 
nemini  committi  solebat,  nisi  prseesset  religio;  illud  adeo 
mentibus  insitum  erat  principatum  alicui  nullatenus ,  nisi 
diis  haud  invitis ,  contingere.  Itaque ,  principes ,  qui  via 
quacumque  occupaverunt  regnum ,  nonnunquam  nihil 
antiquius  habuerunt,  quam  ut  divinam  requirerent  con- 
secrationem ,  qua  auctoritas  nobilior  evaderet ,  firmiorque 
et  potentior. 

Eamdem  doctrinam,  quse  Juris  divini  vulgo  dicitur, 
semper  professi  sunt  christiani.  Meminerimus  autem 
oportet  in  media  setate  philosophiam  a  theologia  non 
fuisse  disjunctam,  duasque  sorores  habitas,  quarum  al- 
tera  alteri  mutuum  commodaret  auxilium.  Itaque  S.  Tho- 
mas  argumentis  ex  ratione  deductis  argumenta  non  du- 

(l)Plinius,  Paneg.  80. 
(2)  Tacitus,  Ann.  m,  36. 

bitat  addere  theologica,  quippe  qui  christianos  edoceat 
sententiamque  explicet  omnibus  acceptissimam ,  scilicet 
principatum  oriri  a  Deo  «  per  quem  reges  regnant.  »  Quis 
antea  illam  maximi  momenti  qusestionem  clarius  evol- 
verat  atque  prsestantius?  Quod  si  Deum  rebus  a  semetipso 
creatis  providere,  et  omnia  ad  finem  idoneum  dirigere 
credimus,  ipsa  principum  potestas,  ut  ait  Doctor  noster, 
a  Deo  oritur.  Quoe  quidem  S.  Thomse  argumenta  brevius 
juvat  proferre. 

In  primis  nihil  naturee  accommodatius  esse  contendit 
hominum  societate ,  qua ,  propter  vitse  necessitatem , 
homines  ipsis  animalibus  debiliores  congregantur,  «  ut 
unus  ab  alio  adjuvetur  (1).  »  Quum  autem  «  multitudo  in 
<(  diversa  dispergeretur,  nisi  esset  aliqua  vis  regitiva 
«  communis  quse  ad  bonum  commune  intenderet,  opor- 
«  tet  esse  in  omni  multitudine  aliquod  regitivum  (2).  » 
Cujus  vero  auctoritatis  ministros  «  Summo  Regi ,  Domino 
dominantium  »  ita  obnoxios  esse  profitetur,  ut  regnum 
illis  concedi  soleat  vel  auferri  a  Deo ,  qui  populis  necnon 
singulis  hominibus  praeest.  «  Non  est  enim  potestas  nisi 
«  a  Deo;  unde  rex  et  vices  Dei  gerit  in  terris.  Pro- 
«  pter  quod  tota  virtus  dominii  ex  Deo  dependet  sicut 
«  ejus  ministri  (3);  et  a  Deo  omne  provenit  dominium 
«  sicut  a  primo  dominante  (4).  » 

Insuper,  tribus  argumentis  «  ex  primo  ente,  ex  motu 
et  flne  cujuslibet  entis  »  deductis,  Aristoteles  Deum  esse 
docuerat;   eisdem  S.   Thomas  demonstrat,  a  Deo  oriri 


(1)  De  reg.  Pr.,  lib.  I,  cap.  i. 

(2)  De  reg.  Pr.,  lib.  I,  cap.  i. 

(3)  De  reg.  Pr.,  lib.  II,  cap.  xvi. 

(4)  De  reg.  Pr.,  lib.  III,  cap.  i. 

auctoritatem  (1).  Qusedam  autem  in  hisce  argumentis 
inesse  fateor  qusesita  nimis  obscuraque  et  implicata.  Hinc 
tamen  hic  et  illic  eximiis  distincta  accuratius  atque  illu- 
strata  similitudinibus  ea  clarior  eminet  sententia,  quam 
S.  Thomas  sibi  proponit  explicandam.  In  omnibus  suis 
operibus,  ubi  res  postulat,  Deum  gentium  haud  secus  ac 
hominis  creatorem  dominumque  celebrat ,  ab  illo  non 
modo  vim  legum  dictitat  oriri ,  sed  principam  etiam  au- 
ctoritatem ,  quos  ssepius  nominat  «  Dei  legatos  atque 
ministros,  »  quos  asseverat  «  a  Deo  fuisse  institutos  ut 
regantur  populi.  »  Qui  epistolam  S.  Pauli  ad  Romanos 
a  S.  Thoma  explanatam  perlegerit,  ei  ne  minimum  qui- 
dem  erit  dubium  de  hujusce  Doctoris  sententia,  quae  his 
verbis  contrahitur  :  «  Principes  sunt  sub  regimine  Dei 
«  quasi  Supremi  Principis ,  tanquam  ministri  ordinati , 
«  ut  non  solum  a  malis  timore  pcenarum  retrahant,  sed 
«  etiam  ad  bonum  per  proemia  alliciant  (2).  » 

Quin  etiam,  adeo  ratus  est  S.  Thomas  nullam  esse 
nisi  a  Deo  auctoritatem ,  ut  et  malos  principes ,  qui  in- 
juria  adepti  sunt  imperium ,  qui  legibus  iniquis  vexatas 
gentes  opprimunt ,  qui  tamen  quamdam  pree  se  ferunt 
auctoritatis  speciem,  ea  etiam  potestate,  mediante  Deo, 
valere  contenderit.  «  Sed  et  mali  principes  ministri 
«  Dei  sunt,  secundum  ordinationem  Dei  ad  inferendas 
<(  pcenas  ,  licet  hoc   sit  prseter  intentum  eorum  (3).   » 

Ex  his  igitur  S.  Thomse  verbis ,  quse  nisus  sum 
usurpare,   intelligi   haud   temere  potest   quid  ea  de  re 

(1)  De  reg.  Pr.,  lib.  III,  cap.  i,  n,  m. 

(2)  Epistola  S.  Pauli  ad  Romanos,  cap.  xm,  lectio  i&  S.  Thoma?,  in 
medio. 

(3)  Ibidem. 

< 

senserit  philosophus  ille  gravissimus;  apertior  est  ejus 

sententia,  quam  ut  alia,  quibus  corroboretur,  in  animo 

sit  requirere  atque  proferre. 

Ea  Juris  divini  doctrina  a  natura  Dei  deducitur  qui 
omnium  creator  apud  homines  summa  valet  auctoritate, 
a  communi  hominum  natura,  necnon  a  natura  societatis 
quee  principatu  quodam  nullatenus  potest  carere. 

Quando  autem  doctor  inquirit  quanam  via  principi- 
bus  a  Deo  illa  committatur  auctoritas  :  utrum  Deus 
principes  qui  regant  gentes  indicet  nomine,  an  sum- 
mam  potestatem,  mediante  populo,  eis  curet  traden- 
dam,  historicorum  fretus  testimoniis  respondet  ipsos 
tantum  duces  Judseorum  olim  a  Deo  fuisse  electos, 
ceteros  vero  apud  populos  principes,  quibusdam  ser- 
vatis  conditionibus ,  regnum  jure  adipisci. 

De  ea  quaestione  non  longius  disserit  S.  Thomas; 
Aristotele  innititur,  quum  principem  virtute  et  prudentia 
insignem  contendit  eligendum,  qui  munere  suo  optime 
fungatur,  gentisque  commodis  consulat.  Magister  popu- 
larem  electionem  docet  esse  principatus  originem,  dis- 
cipulus  vero  electionem  nihil  aliud  nisi  viam  qua  re- 
gibus  in  principio,  et  seu  stirpe  regia,  seu  regno  ipso 
ineuntibus,   defertur  auctoritas. 

Ea  est  Juris  divini  doctrina,  quse  in  media  aetate 
vigebat  et  a  plerisque  Ecclesise  doctoribus  adhuc  pro- 
fertur;  Dei  enim  naturee  consentanea ,  prosperis  popu- 
lorum  rebus  providet,  quippe  quse  vitiis,  quibus 
gentes  nonnunquam  laborant,  occurrat,  sive  princi- 
pum,  sive  subditorum  omnem  removeat  tyrannidem, 
et  his  justitiam,  illis  obedientiam  suadeat  excolendam. 


CAPUT   III. 


De   variis    principatus    modis. 


Quamvis  ab  uno  fonte ,  scilicet  a  Deo ,  S.  Thomas 
omne  dominium  oriri  contendat,  nihil  obstat  quin  mul- 
tiplex  sit  illa  potestas,  qua  principes  valent  apud  popu- 
los,  dummodo  hominum  societas  bonum  commune  sibi 
queat  comparare.  Rem  enim  ita  sese  habuisse  ab  histo- 
ricis  accipimus;  principatus  maxime  diversi  rerum  tem- 
porisque  gratia  conditi  in  dies  adoleverunt,  et  nullum 
reperire  est  regimen ,  quod  apud  gentes  antiquas  visum 
fuerit  ceteris  anteponendum.  In  omnibus  Orientis  re- 
gionibus  vigebat  summa  regum  potestas;  in  Greecia,  civi- 
tatibus  regendis  prseerat  populus;  Romae,  in  locum  regiae 
potestatis  primo  supposita  fuit  Respublica,  deinde  lm- 
perium. 

Nullum  est  igitur  tempus ,  nullaque  regio ,  ubi  a  gen- 
tibus  variis  varii  non  exculti  fuerint  modi  principatus; 
durante  media  setate  et  in  ipso  S.  Thomae  saeculo,  hic 
regna  videre  est  maxima,  illic  pollentes  Italise  Respu- 

blicas,  civitatesque  Gallicas  majorem  in  dies  libertatem 
adeptas.  De  hisce  variis  principatus  modis  non  quidquam 
pensi  habuit  Ecclesia;  divina  potestatis  origine  statuta, 
regimen  qualecumque  eodem  prosequitur  studio,  et  ho- 
mines  hortatur,  ut,  seu  regali  potestati,  seu  regimini 
aristocratico  vel  democratico,  pro  cujusque  regionis  legi- 
bus  moribusque,  prsestare  nitantur. 

Alia  in  medio  eevo  neque  prolata  fuit,  neque  potuij 
proferri  doctrina ;  itaque,  S.  Thomas,  duce  Aristotele, 
gentes  triplici  principatu ,  politia,  quod  recentiores  regi- 
men  populare  vocant,  aristocratia  et  regno,  honeste 
gubernari  arbitratur  (1). 

Queerenti  autem  qusenam  Aristoteles  et  S.  Thomas  de 
optimo  regimine  ceterisque  ad  principatum  attinentibus 
sentiant,  utrumque  manifestum  est  in  quibusdam  discre- 
pare.  Dum  enim  magister  nulli  ex  principatibus ,  quorum 
vicissim  commoda  vitiaque  explicat,  videtur  apertius 
assentiri,  discipulus  ratus  nihil  esse  in  regno,  unitate 
melius,  nihil  utilius,  nihilque  prsestantius ,  monarchiam 
celebrat,  quse  rebus  gerendis  ipsi  videtur  accommodatior. 
Quamvis  ceteros  politici  regiminis  modos  nequaquam 
improbet,  rationes  quibus  potissimum  proprioque  consilio 
monarchiam  aliis  principatibus  anteponit ,  tribus  argu- 
mentis  corroborat. 

«1°  Bonum  et  salus  consociatae  multitudinis  est,  ut 
((  unitas  ejus  conservetur,  quse  dicitur  pax ,  qua  remota 
«  socialis  vitae  perit  utilitas;  manifestum  est  autem  quod 
((  unitatem  magis  efficere  potest  quod  est  per  se  unum 
«  quamplures.  » 

((  2°  Si  ea  quse  sunt  secundum  artem,  imitantur  ea 


(1)  Dereg.  Pr.,  lib.  I,  cap.  i. 

((  qux  sunt  secundum  naturam ,  necesse  est  quod  in 
«  humana  multitudine  optimum  sit  quod  per  unum  re- 
«  gatur.  Sic  in  membrorum  multitudine  unum  est  quod 
((  omnia  movet  scilicet  cor,  et  in  partibus  animx  ratio; 
«  est  etiam  apibus  unus  rcx ,  et  in  toto  Universo  unus 
«  Deus,  factor  omnium  et  rector. 

«  3°  Hoc  etiam  experimentis  apparet  :  nam  provincix 
«  vel  civitates ,  qux  non  reguntur  ab  uno,  dissensionibus 
«  laborant,  et  absque  pace  fluctuant.  E  contrario  vero, 
«  provincix  et  civitates  qux  sub  uno  rege  reguntur,  pace 
«  gaudent ,  justitia  florent  et  affluentia  rerum  Isetan- 
«  tur  (1).  » 

Ex  Summa  theologica  eamdem  juvat  depromere  sen- 
tentiam ,  quee  nec  rebus ,  nec  etiam  verbis  a  loco  supra 
prolato  discordat. 

«  Illud  quod  est  per  se  unum ,  potest  esse  causa  unitatis 
«  convenientius  quam  multi  uniti.  Unde  multitudo  melius 
«  gubernatur  per  unum  quam  per  plures  (2).  »  «  Regnum 
«  inter  alias  politias  est  optimum  regimen  (3).  » 

Quamvis  autem  regiam  potestatem  S.  Thomas  plurimi 
faciat,  omnia  tamen  quee  ex  illo  regimine  oriri  solent 
incommoda,  nullatenus  silentio  prsetermitit.  Tyrannum 
non  modo  depingit ,  sed  ipsum  videtur  audire ,  mentis 
latebras  penitus  reconditas  perscrutari,  vitia  ejus  excutere 
singula,  meritoque  castigare  pro  virili  parte  nititur  (4). 
Duce  quidem  Aristotele  (5),  indolem  tyranni  exprimit; 
nescio    autem  an  magistro  discipulus    non    prsestiterit. 

(1)  De  reg.  Pr.,  lib.  I,  cap.  n. 

(2)  Summa  theol.,  la  pars,  Q.  CIII,  concl.  m. 

(3)  2a.  2«.  Q.  L.  I.  2. 

(4)  Dereg.  Pr.,  lib.  I,  cap.  m. 

(5)  Arist.,  Polit.,  lib.  VIII,  cap.  ix. 

Quanta  enim  arte  demonstrat  pessimum  istum  principem , 
spreta  Dei  auctoritate,  leges  sive  divinas  sive  humanas 
perrumpere ,  suis  indulgere  libidinibus  ,  consulere  in 
primis  avaritiae  et  crudelitati,  omniaque  per  fas  et  nefas 
gerere.  Quis  tantum  judicii  acumen,  tantamque  vim 
verborum  miratus ,  Tacitum  suam  in  memoriam  non 
revocaret,  quum  Tiberii,  Neronis,  ceterorumque  tyran- 
norum  mores  improbos  vituperat. 

«  Tyrannus  qui  passione  cupiditatis  detinetur,  bona 
«  subditorum  rapit.  Si  vero  iracundise  passioni  subjaceat, 
«  pro  nihilo  sanguinem  fundit.  Sic  nulla  erit  securitas, 
«  sed  omnia  sunt  incerta,  cum  a  jure  disceditur,  nec 
«  firmari  quidquam  potest,  quod  positum  est  in  alterius 
«voluntate,  ne  dicam  libidinem.  Nec  solum  in  corpo- 
« ralibus  subditos  gravat ,  sed  etiam  spiritualia  eorum 
((  bona  impedit,  quia  qui  plus  prdeesse  appetunt  quam 
«  prodesse  ,  omnem  profectum  subditorum  impediunt , 
«  suspicantes  omnem  subditorum  excellentiam  suse  ini- 
«  quse  .  dominationi  prsejudicium  esse.  Tyrannis  enim 
«  magis  boni  quam  mali  suspecti  sunt,   semperque  his 

«  aliena  virtus  formidolosa  est Ex  hoc  contingit,  ut 

« dum  prsesidentes  qui  subditos  ad  virtutes  inducere 
«  deberent ,  virtuti  subditorum  nequiter  invident ,  et  eam 
«  pro  posse  impediunt,  sub  tyrannis  pauci  virtuosi  inve- 

«  niuntur Naturale  etiam  est,  ut  homines  sub  timore 

«  nutriti,  in  servilem  degenerent  animum  et  pusillanimes 
«  fiant  ad  omne  virile  opus  et  strenuum...  A  tyrannis  se 
«  abscondunt  homines  sicut  a  crudelibus  bestiis ,  idemque 
« videtur  tyranno  subjici,  et  bestise  ssevienti  subs- 
«  terni  (1).  » 

Invidiosus    quidem    tyrannus,    qualis    ab    Aristotele 

(i)  De  reg.  Pr.,  lib.  I ,  cap.  iu. 

describitur,  qualis  vero  a  S.  Thoma,  videtur  invidio- 
sior.  Alter  enim  his  tribus  argumentis  innititur,  ty- 
rannum  nihil  aliud  intendere,  nisi  ut  cives  sese  in 
mutua  suspicione  habeant ,  subjectorum  imminuatur 
potentia,  moresque  corrumpantur;  alter  autem  longius 
progreditur,  apertiusque  explicat  tyrannum  «  virtuti 
subditorum  nequiter  invidere  et  eam  pro  posse  impe- 
dire,  »  et  discedere  a  fine  principatus  praecipuo,  suis- 
que  gravissimis  deesse  officiis.  Quo  autem  temporalibus 
pluris  prsestant  spiritualia,  eo  tyrannis,  qua  mentes 
opprimuntur,   est  molestior. 

Tyrannidem  saepius  ex  plurium  principatu  quam  ex 
monarchia  S.  Thomas  probat  oriri.  Ubi  enim  plures 
summa  fruuntur  auctoritate ,  inter  eos  frequentia  solent 
accidere  jurgia,  quibus  civium  pacem  constat  turbari, 
res  dissolvi  prosperas,  et  ab  audacissimo  quoque  du- 
ram  tyrannidem  occupari  (1).  Ea  de  re  silet  Aristote- 
les,  nec  de  incommodis  democratise  propriis  disserit. 
Multa  autem  in  ipsius  plebis  principatu  S.  Thomas 
inesse  vitia  contendit.  Quis  enim  civium  multitudinem 
tam  variis  agitatam  libidinibus  potest  continere ,  quippe 
quee  natura  sit  levis  atque  inconstans;  quis  in  unam 
sententiam  de  bono  publico  plebem  adducere,  cujus 
quot  capita  tot  sensus;  quis  eam  coercere,  ne  modum 
excedat. 

«  Si  regimen  iniquum ,  ait  S.  Thomas ,  exerceatur 
«  per  multos,  quando  scilicet  populus  plebeiorum  per 
«  potentiam  multitudinis  opprimit  divites ,  populus  totus 
«  erit  quasi  unus  tyrannus  (2).   » 

Quse  quum  ita  sint,  ex  illa    S.   Thomee  doctrina  se- 

{{)  De  reg.  Pr.,  lib.  I,  cap.  v. 
(2)  Ibidem,  lib.  I ,  cap.  i. 

quitur  monarchiam  ceteris  regiminibus  esse  antepo- 
nendam.  Guinam  autem  monarchise  assentitur  noster 
philosophus?  Cuncta  quidem  tyrannidis  incommoda  sa- 
gacitate  evolvit  prsestantiori ,  majorique  studio  prsecavet 
ne  populi  servitute  opprimantur,  quam  ut  monarchiam 
absolutam  prsedicet,  in  qua  unus  totius  regiminis  po- 
titur,  et  leges  ferre  et  omnia  vi  sui  arbitrii  regere 
solet.  Itaque  regimini  temperato  sic  libentius  indulget : 

«  Optima  est  politia  bene  commixta  ex  regno,  in 
((  quantum  unus  preeest;  et  ex  aristocratia ,  in  quan- 
«  tum  multi  principantur  secundum  virtutem;  et  ex 
«  democratia,  id  est  potestate  populi,  in  quantum  ex 
«  popularibus  possunt  eligi  principes,  et  ad  populum 
«  pertinet  electio  principum.  Unus  prgeficitur  secun- 
«  dum  virtutem,  qui  omnibus  preesit ,  et  sub  ipso  sunt 
«  aliqui  principantes  secundum  virtutem ;  et  tamen 
«  talis  principatus  (monarchia  sic  temperata)  ad  omnes 
«  pertinet,  tum  quia  ex  omnibus  eligi  possunt  (qui 
«  principentur  secundum  virtutem  sub  monarcha),  tum 
«  quia  ab  omnibus  eliguntur  (1).  » 

Utrum  autem  illud  temperatum  regimen,  quod  saepius 
a  S.  Thoma  celebratur,  differat  ab  illo  regimine  quod 
recentiores  parlamentarium ,  constitutionale ,  reprsesen- 
tativum  appellant?  Alterum  alteri  patet  in  eo  conferen- 
dum  esse,  quod  S.  Thomas  requirat  ut  regalis  potestas 
ipsius  gentis  consiliis  innitatur,  nec  omnia  princeps  pro 
suo  arbitrio  agat ,  principisque  libidines ,  si  res  postulat , 
freno  quodam  coerceantur.  Meminerimus  oportet  S.  Tho- 
mam,  durante  media  setate,  scripsisse,  primumque  lo- 
cum  regi  et  optimatibus  tribuere  non  dubitasse,  quod 

(1)  Summatlieol.,  la.  2*.  Qusest.  CV,  art.  1. 

regalis  potestas  divino  munere  fungi  putabatur,  maxima- 
que  auctoritate  et  clerus  et  optimates  in  eo  tempore  pol- 
lebant.  Illud  pneterea  notandum  est  S.  Doctorem  postu- 
lasse  ut  populus,  opiflcesque  et  civitate~s  rempublicam 
aliqua  ex  parte  valerent  attingere.  Nullatenus  vero  illi 
regali  potestati  videtur  assentire,  quae  leges  non  confi- 
ceret,  sed  confectas  tantum  acciperet  iisdemque  praeesset 
observandis.  Principis  enim  illud  proprium  esse  munus 
contendit,  quo  leges  condi  simul  et  servari  solent ,  prin- 
cipi  vero  nullam  legem  esse  promulgandam  ,  nisi  ipsa 
populi  sententia  comprobatam.  Itaque  S.  Thomae  doctrina 
ad  vetus  effatum  nonnunquam  in  medio  sevo  prolatum 
accedit  :  «  Lex  fit  consensu  populi  et  constitutione 
regis.  » 

Nullum  igitur  regimen  rejiciendum  esse  S.  Doctor  ar- 
bitratur,  dummodo  genfes  ad  finem  a  Deo  propositum 
ducantur.  Sive  regi,  sive  optimatibus ,  sive  ipsi  populo 
committatur  respublica ,  quum  ab  hominibus  geratur, 
qui  libidinibus  ssepius  indulgent,  quivis  principatus  suis 
valet  commodis ,  suisque  etiam  inficitur  vitiis ;  utraque 
a  S.  Thoma  apertius  perpenduntur.  Si  regalem  potesta- 
tem  prsecipuis  extollere  videtur  laudibus,  nulla  ratione 
in  eam  sententiam  inclinatur,  nisi  quod  monarchia  paci 
gentium  sit  aptior,  remotior  a  tyrannide,  finique  socie- 
tatis  attingendo  accommodatior.  Nec  miror  quidem;  ea 
est  enim  agendi  ratio,  qua  apud  gentes  semper  usa  est 
Ecclesia,  quippe  quae  nulli  regimini  fidem  suam  penitus 
obstringat.  Illud  a  quovis  principatu  requirit,  ut  chri- 
stianee  libertati  magis  ac  magis  faveat ,  optatque  ut  neque 
leges  neque  publica  potestas  verae  religioni  adversentur. 
«  Quantum  enim,  ait  S.  Augustinus,  pertinet  ad  hanc 
«  vitam  mortalium,  quae  paucis  diebus  ducitur  et  finitur, 

«  quid  interest  sub  cujus  imperio  vivat  homo  moriturus , 
«  si  illi  qui  imperant,  ad  impia  et  iniqua  non  cogant  (1).  » 
Ubi  igitur  Dei  mandatis  reges ,  optimatesque  et  multitudo 
obtemperant ,  et  honesta  utuntur  potestate ,  Ecclesia ,  cu- 
jus  est  populos  haud  secus  ac  homines  singulos  ad  ccele- 
stia  dirigere,  principatus  omnes  ,  qui  fini  societatis  pro- 
vident,  suo  prosequitur  studio  atque  reverentia. 

(1)  De  civitate  Dei,  lib.  V,  cap.  xvn. 


CAPUT   IV. 

De  modis  acquirendi,  gerendique  et  amittendi 

principatus. 


Ex  variis  principatibus  nullum  S.  Thomas  putat  remo- 
vendum,  sed  temperato  regimini,  quod  vitiis  potissi- 
mum  vacat ,  libenter  assentitur ;  quamobrem ,  quee  de 
modis  acquirendae ,  gerendseque  et  amittendse  potestatis 
explicat,  ad  illam  potius  monarchiam  videntur  spectare. 
Meminerimus  insuper  oportet  a  plerisque  gentibus,  du- 
rante  media  setate,  fidem  christianam  excultam  fuisse, 
et  ideo  doctrinam  a  nostro  philosopho  prolatam ,  indoli 
populorum  ,  moribusque  et  legibus  eo  tempore  vigentibus 
fuisse  aptissimam,  non  autem  in  populos  recentiores 
totam  cadere.  Nec  mirum  quidem;  quibusdam  enim 
conditionibus  mutatis ,  mutantur  simul  et  quse  princi- 
patui  nonnunquam  adjunguntur. 

Inquirit  in  primis  S.  Thomas  quanam  via  obtineatur 
principatus ,  utrum  per  hgereditatem ,  an  per  electionem 
regnum  sit  transferendum? 

Aristoteles  electionem  viriliter  propugnat,  eamdemque 
haereditati  contendit  prseponendam ,  iis  innixus  argu- 
mentis,  quod  filii  regum  non  digni  sunt,  ut  saepius 
accidit,  qui  principatum  adipiscantur  (1),  et  quod  ipsi 
reges,  summa  potestate  quasi  jure  suo  potiti,  vitam 
omni  intemperantise  addicunt  nedum  provideant  reipu- 
blicee,  et  idcirco  in  contemptionem  plerumque  veniunt, 
regnoque  expelluntur  (2). 

Ab  Aristotele  diversus,  S.  Thomas  hsereditatem  nec 
jmprobat ,  nec  valet  improbare ,  si  ad  omnes  reges 
christianos  principatum  eo  tempore  hsereditatis  gratia 
adeptos ,  si  in  primis  ad  Ludovicum  nonum  tot  et 
tantis  virtutibus  eminentem ,  intendit  animum.  Quin 
etiam  ,  si  ea  de  re  tacet  S.  Doctor,  eum  hsereditati 
favisse  ausim  asseverare.  Nonne  enim  opus  suum  De 
regimine  Principum  ad  Regem  Cypri  mittit,  quse  a 
principibus  e  domo  Lusiniana  oriundis  jamdiu  guberna- 
batur?  Nonne  OEgidium  habuit  discipulum,  qui,  ut 
infra  dicetur  in  quodam  hujusce  opusculi  capite,  hsere- 
ditatem  electioni  apertius  docet  anteponendam? 

Statutis  autem  quibusdam  conditionibus ,  S.  Thomas 
electioni  non  dubitat  assentiri.  Inquirendum  est  a  qui- 
busnam  civibus  eligendi  sint  principes,  et  quinam  sint 
eligendi?  Aristoteles  requirit  ut  ab  omnibus  et  ex  om- 
nibus  princeps  eligatur.  Cum  magistro  convenit  disci- 
pulus,  sed  prsesertim  ut  par  est,  in  eligendis  princi- 
pibus,  rationem  virtutis  habendam  esse  profitetur. 

Pauperes  enim  plerumque  ad  regendam  rempublicam 
non  expedit  eligi,  «  impossibile  est,  ait,  egentem  bene 

(1)  Aristoteles,  PolUica,  lib.  III,  cap.  x,  9. 

(2)  Ibidem,  lib.  VIII,  cap.  vm,  20,  23. 

u  principari,  ac  legitime  negotiis  publicis  posse  vacare. 
«  Propter  necessitatem  inhiat  lucris  et  resilit  a  virtute, 
«  nec  sibiipsi  vacare  potest  ut  quiescat  animus,  seu 
«  sit  animus  in  consulendo  liber  (1).  »  Divites  autem 
in  periculum  ab  honesto  discedendi  multo  minus  addu- 
cuntur;  non  ideo  tamen  eis  censet  deferendam  esse 
summam  potestatem,  quod  opum  amplitudine  circum- 
fluunt,  ne  omnibus  nimium  cupiditatis  studium,  quo 
nihil  deterius ,  injiciatur.  «  Sive  ergo  pauper,  sive 
«  dives,  dummodo  vivat  secundum  virtutem ,  assu- 
«  mendus  est  in  vera  politia  (2).  » 

Philosophus  uterque  populum  in  quamdam  summaB 
auctoritatis  partem  fatetur  vocandum  (3).  Subditorum 
est  enim  principibus  auxilium  ministrare,  solvere  vecti- 
galia  et  idcirco  in  partem  regni  venire,  ut  sapientius 
regatur  respublica ,  principatus  intra  justitiee  fines 
coerceatur,  gentisque  libertas  ab  omni  vindicetur  peri- 
culo.  Ea  S.  Thomse  sententia,  ipsa  S.  Augustini,  cui 
assentitur  libenter,  doctrina  confirmatur,  qua  majorem 
in  lucem  profertur  plebis  potestas. 

«  Si  populus  sit  bene  moratus ,  et  gravis ,  cornmu- 
«  nisque  utilitatis  diligentissimus  custos,  recte  lex 
«  fertur,  qua  tali  populo  liceat  creare  sibi  magistratus, 
«  per  quos  respublica  administretur.  Porro  si  paulatim 
«  idem  populus  depravatus  habeat  venale  suffragium , 
«  et  regimen  flagitiosis  sceleratisque  committat,  recte 
«  adimitur  populo  talis  potestas  dandi  honores,  et  ad 
«  paucorum  bonorum  redit  arbitrium  (4).  » 

[\)  De  reg.  Pr.,  lib.  IV,  cap.  xx. 

(2)  Ibidem. 

(3)  Arist.,  Polit.,  lib.  III,  vi,  12. 

(4)  \\  2« .  Queest.  XCVII,  art.  I.  —  S.  Aug.,  De  Ub.  arbit.,  I,  xiv. 

Inde  apertius  sequitur  illam  populo  concessam  pote- 
statem  de  summa  plebis  auctoritate  plurimum  discre- 
pare.  Ubi  enim  populo  «  bene  morato  et  gravi  »  quam- 
dam  tribuendam  esse  potestatem  arbitratur,  in  partem 
principatus  cives  tantum  admittit  honestis  moribus 
conspicuos,  qui  rei  familiari  consulunt,  qui  prsesunt 
domui,  qui,  ne  plura  dicam,  gentis  gerunt  personam. 
Ea  de  re  cum  S.  Thoma  celeberrimi  mediee  aetatis 
philosophi  consentiunt. 

Ratus  autem  S.  Thomas  nihil  esse  justitia  melius, 
nihilque  gentis  securitate  praestantius,  principes  ita 
censet  esse  constituendos ,  ut  potestate  utantur  perpe- 
tua,  nedum  in  his  Aristoteli  (1)  assentiatur.  Quot  enim 
et  quantis  malis  populi  afficiuntur  a  principibus,  qui 
«  ad  tempora  regnantes,  ad  judicandum  sunt  praeci- 
«  pites,  sive  contra  cives  de  ipsis  amovendis  sollicitos, 
«  sive  alicujus  rei  adipiscendse  cupidine,  vel  ut  ami- 
«  cis  prsestent  gratiam,  quam  si   regnassent  non  fuis- 

«  sent  facturi Sed    si    dominium    est  perpetuum, 

«  rector  curabit  de  subditis  sicut  de  re  propria,  ad 
«  quam  quotidie  et  continuo  sollicitatur  quasi  ad  suas 
«  divitias  naturales,  et  ad  indeficientem  thesaurum. 
«  Propter  quod  sic  ipse  eos  gubernat  sicut  pastor 
«  gregem,  sicut  hortulanus  plantam,  quorum  qualis- 
«  cumque  lsesio  ejus  efficitur  scandalosa  (2).    » 

Etsi  res  gravissimis  probatur  argumentis,  innumera 
tamen  incommoda  quse  ex  auctoritate  in  tempus  con- 
cessa,  vel  ad  arbitrium  et  nutum  populi  rescindenda 
nascuntur,  diligentius  sic  commemorare  nititur. 

(J)  Arist.,  Polit.,  lib.  VII,  cap.  i,  10. 
(2)  De  reg.  Pr.,  lib.  IV,  cap.  xvi. 

«  Interdum  assumitur  inexpertus,  ex  quo  multi  con- 
«  tingunt  errores  in  politia,  quia  datur  occasio  sub- 
«  ditis  non  obedientiae  ex  spe  evadendi  manum  prin- 
«  cipis,  vel  veniendi  ad  dictum  principatum  (1).  » 
Regnum  igitur,  quod  in  primis  bono  reipublicae  con- 
sulit,  quod,  «  secundum  merita  unicuique  civi  vicissim 
distributis  honoribus,  »  privatorum  favet  commodis, 
quod  tandem  tutius  quovis  alio  regimine  est  atque 
praestantius ,  S.  Doctori  longe  videtur  ceteris  antepo- 
nendum. 

Quid  de  variis  principum  ministris,  qui  negotiis 
regni  singulis  singuli  curam  debent  impendere,  quid 
de  re  militari  et  navali,  de  vectigalibus  et  de  ceteris 
regni  partibus,  in  suo  opusculo  S.  Thomas  ex  Aristo- 
tele  saepius  exprompserit,  vel  summatim  recensere  puto 
supervacaneum. 

Venio  nunc  ad  modum  quo  amittitur  principatus, 
scilicet  ad  tyrannidem,  quae  praecipua  regni  amittendi 
causa  a  S.  Doctore  indicatur.  Quum  illa  peste  nihil 
invenias  funeslius,  diuque  et  multum  in  media  eetate 
ea  de  re  fuerit  disputatum ,  sententiam  S.  Thomae  no- 
bis  liceat  longius  exponere. 

Pluribus  in  locis  Aristoteles  de  tyrannide  disserit, 
eamdemque  et  inhonestam  et  nullatenus  stabilem  pro- 
fitetur,  sed  de  expellendo  tyranno  silet ;  quae  tamen 
quaestio  maximi  videtur  esse  momenti. 

Duplex  a  S.  Thoma  distinguitur  tyrannis ;  et  ideo 
providendum  est ,  prout  res  postulat ,  quomodo  tyran- 
nus  sit  amovendus. 

«  Si  non  fuerit  excessus    tyrannidis,  ait  S.   Doctor, 

(1)  De  reg.  Pr.,  lib.  IV,  cap.  vu. 

<(  utilius  est  remissam  tyrannidem  tolerare  ad  tempus, 
((  quam  tyrannum  agendo  multis  implicari  periculis , 
«  quae  sunt  graviora  ipsa  tyrannide  (1).   » 

Quot  enim  et  quanta  sequantur  incommoda  enume- 
rat,  scilicet  crudelior  in  tyranno  iracundia,  graviores 
in  populo  dissensiones,  et  plerumque,  expulso  principe, 
alia  servitus  molestior. 

«  Et  si  sit  intolerabilis  excessus  tyrannidis,  quibus- 
((  dam  visum  est  ut  ad  fortium  virorum  virtutem  per- 
«  tineat  tyrannum  interimere,  seque  pro  liberatione 
«  multitudinis  exponere  periculis  mortis  (2).  »  Huic 
opinioni  nequaquam  assentitur,  imo  gravissimis  argu- 
mentis  eam  redarguit. 

Hinc  enim  Scripturam  sacram  commemorat  qua  prse- 
cipitur  ut  «  subditi  dominis  etiam  dyscolis  et  non  ■ 
bonis  tantum  et  modestis  obediant;  »  illinc  exempla 
martyrum  proponit,  qui  mortem  rebellioni  anteposue- 
runt.  Preeterea  manifestum  est  malos,  qui  ad  necem 
tyranno  inferendam  promptiores  essent,  regi  ne  sapien- 
tissimo  quidem  parcituros  :  «  malis  enim  solet  esse 
grave  dominium  non  minus  regum  quam  tyrannorum.  » 

Utrum  vero  violentia  tyrannorum  vel  crudelissima 
nullatenus  sit  refrenanda ,  populoque  tot  et  tantis  vexato 
injuriis  nullum  remaneat  perfugium,  nisi  in  malis  tole- 
randis  patientia  spesque  sortis  felicioris?  S.  Thomas 
gentes  tanta  opprimi  calamitate  molestius  patitur,  quam 
ut  huic  miserise  admovendum  non  curet  remedium. 
Quod  civibus  singulis  prohibetur  lege  naturee,  illud 
ipsi  societati  nequaquam  denegandum  esse  fatetur. 
Principem  enim    inter    et    subjectos    pactum    quoddam 


(1)  De  reg.  Pr.,  lib.  I,  cap.  vi. 

(2)  Ibidem. 

exsistit  saltem  tacitum,  quod ,  ubi  princeps  in  tyran- 
nidem  incidit ,  rumpitur ;  «  quia  hoc  ipse  meruit  in 
«  multitudinis  regimine  se  non  fideliter  gerens  ut  exigit 
«  regis  officium ,  quod  ei  pactum  a  subditis  non  reser- 
«  vetur  (1).  » 

Quum  autem  judicem  haud  facile  reperias  qui  in 
sua  causa  sequabilem  juris  teneat  rationem,  S.  Doctor 
illud  addit  notatione  dignum  :  «  Si  ad  jus  alicujus  su- 
«  perioris  pertineat  multitudini  providere  de  rege ,  ex- 
«  spectandum  est  ab  eo  remedium  contra  tyranni  nequi- 
«( tiam  (2).  »  Quisnam  vero  sit  ille  populorum  arbiter? 
Quum  nemini,  ut  fit  plerumque,  populus  obnoxius  est, 
S.  Thomas  fateri  videtur  nullum  esse  judicem  qui 
gentes  inter  et  principes ,  servata  justitia,  queat  con- 
troversias  disceptare,  nisi  Ecclesiam,  quae  maxima  chri- 
stianos  apud  populos,  durante  setate  media,  valebat 
auctoritate. 

Nullum  tamen  adversus  tyrannos  a  S.  Thoma  tutius 
commendatur  remedium  ,  quam  morum  integritas  cete- 
raeque  virtutes ,  et  finis  iniquitatum ;  «  quia  in  ultionem 
«  peccati  divina  permissione  impii  accipiunt  principatum , 
«  tollenda  est  culpa  ut  cesset  tyrannorum  plaga  (3).  » 

Priusquam  autem  ea  de  re  sermonis  finem  faciam,  de 
ipsa  quorumdam  scriptorum  sententia,  qui  S.  Thomam 
acerrimos  inter  tyrannicidii  fautores  adnumerare  non 
dubitaverunt,  aliquid  censeo  addendum.  Ex  dictis  in 
sexto  capite  libri  primi  De  regimine  Principum  constat 
S.  Thomae  doctrinam  tyrannicidio  nullatenus  favere.  Mea 
tamen  non  est  in  mente  ut  argumentum  ex  Commentariis 

(1)  De  reg.  Pr.,  lib.  I,  cap.  vi. 

(2)  Ibidem. 
(3,  Ibidera. 

in  Sententias  desumptum,  quo  prsesertim  innituntur  isti 
scriptores,  silentio  prgetermittam.  «  Qui  ad  liberationem 
patriae  tyrannum  occidit,  laudatur  et  prsemium  acci- 
pit  (1).  »  Ne  autem  judicium  inconsulte  feratur,  locum, 
in  quo  illam  reperire  est  sententiam,  totum  juvat  com- 
memorare.  Ibidem  enim  a  S.  Thoma  Tullius  inducitur 
eos  laudibus  extollens,  qui  Caesarem  nece  affecerunt;  et 
cuivis  istum  locum  perlegenti  verba,  quibus  res  patet 
apertissime,  illa  occurrent :  «  Tullius  loquitur  in  eo  casu, 
«  quando  aliquis  dominium  sibi  per  violentiam  surripit , 
«  nolentibus  subditis,  vel  etiam  ad  consensum  coactis, 
«  et  quando  non  est  recursus  ad  superiorem,  per  quem 
«  judicium  de  invasore  fieri  possit.  Tunc  enim  qui  ad 
«  liberationem  patrise  tyrannum  occidit,  laudatur  et 
«  prsemium  accipit.  »  Nihil  in  ea  sententia  inesse  videtur 
quod  mirari  debeamus.  Qui  enim,  omni  jure  iaeso  ,  armis 
principatum  invadit,  nequaquam  princeps  habendus  est, 
sed  reipublicae  iniquus  oppressor.  Quemadmodum  privato 
cuique  licet  vim  vi  repellere ,  iniquumque  oppressorem , 
alia  salutis  via  deficiente ,  interimere ,  ita  respublica , 
quando  aliud  non  suppetit  remedium ,  tyrannum ,  qui 
principatum  vi  et  injuria  occupare  nititur,  haud  immerito 
expellit,  quin  etiam,  quovis  cive  adjuvante,  tollit  e  me- 
dio.  Itaque,  cives  qui ,  necatis  istis  invasoribus,  patriam 
maximo  eripuerunt  periculo,  apud  omnes  gentes  amplis- 
simis  accipimus  fuisse  donatos  honoribus. 

Ex  his  omnibus  colligendum  arbitror  a  S.  Thoma,  qui 
sapientissimam  semper  profitetur  doctrinam ,  sententias 
evolutas  fuisse  auctoritati  principum  simul  et  populorum 
libertati  accommodatissimas ,  eumdemque  preeclarum 
doctorem  immodicae  plebis  potestati  non  favisse. 

(1)  Comment.  in  Sent.  II ,  d.  xliv,  q.  tv,  art.  2,  ad  5. 


CAPUT  V. 


De  virtutibus  principis. 


S.  Thomas,  ut  dictum  est,"principes  saepius  professus 
est  Dei  vices  gerere,  cujus  inter  populos  sunt  ministri, 
hisque  verbis  non  dubitavit  regalem  celebrare  dignita- 
tem  :  «  Hoc  officium  rex  se  suscepisse  cognoscat,  ut  sit 
«  in  regno  sicut  in  corpore  anima,  et  sicut  Deus  in 
«  mundo  (i).  » 

Inde  virtutes  deducit,  quibus  prsestare  debeant  prin- 
cipes,  justitiam  scilicet  «  ut  loco  Dei  judicium  regno 
«  exerceant,  »  et  mansuetudinem  «  dum  reputant  sin- 
«  gulos,  qui  suo  subsunt  regimini,  sicut  proprk  mem- 
«  bra  (2).  » 

Justitiam  et  mansuetudinem  quis  ignorat  duo  esse  fun- 
damenta  quibus  firmius  regnum  innititur.  Principem 
enim  decet  justitia,    qua  leges  debet  condere,   discep- 


(1)  De  reg.  Pr.,  lib.  I,  cap.  xu. 

(2)  De  reg.  Pr.,  lib.  I,  cap.  xiv 

tare  lites,  pronuntiare  judicia,  decreta  exsequi,  munera 
cuique  pro  suo  ingenio  committere,  cuique  pro  suis 
facultatibus  imponere  vectigalia,  cuique  tandem  honores 
debitos  concedere.  Lites  in  primis,  quse  seepius  exo- 
riuDtur,  illi  tanta  aequitate  dijudicandae  sunt,  ut  jus  nul- 
lum,  ne  minimorum  quidem  civium,  imminuatur,  secu- 
ritate  fruantur  cives  integri,  dignisque  pcenis  scelerati 
homines  afficiantur.  Quid  enim  tristius  virtute  injuriis 
vexata,  nequitia  honoribus  ornata  quid  indignius? 

Quo  autem  S.  Doctor  regem  justitia  potentiorem  ar- 
bitratur,  eo  mansuetudine  admirabiliorem ,  quippe  qui 
«  sicut  Deus  in  mundo  »  sit  habendus.  Justitia  enim  aliis 
injicitur  metus,  aliis  fiducia,  omnibus  vero  mansuetu- 
dine  excitatur  reverentia. 

De  duobus  hisce  virtutibus,  quas  «  maxime  proprias 
regi  »  celebrat,  ex  Aristotele  in  hoc  opusculo  disputat 
S.  Thomas ;  aliis  autem  in  operibus  longam  de  Pruden- 
tia,  de  Magnificentia ,  de  Magnanimitate  et  de  ceteris 
virtutibus  instituit  disputationem.  Hic  et  illic  quidem  dis- 
cipulum  a  magistro  parum  reperias  diversum ,  sed ,  chri- 
stiana  adjuvante  doctrina,  sermone  disserentem  apertiori. 

Excelsior  igitur  illi  principum  dignitas  videtur,  gra- 
vioraque  eorum  officia,  quam  ut  eos  mercede  non  cen- 
seat  donandos  amplissima.  Itaque ,  nec  voluptates  ,  nec 
divitias  pro  prsemiis  requirit,  quas  contemnere  sapientis 
est  animi,  nec  honores,  nec  gloriam,  quibus  «  nihil 
«  videtur  in  rebus  humanis  fragilius,  quum  dependeant 
«  ex  opinionibus  hominum,  nihilque  sit  mutabilius  in 
«  vita  hominum  (1).  »  Hisce  omnibus  altius  quoddam 
pleniusque  anteponendum   est   prsemium ;    non    ii   enim 


[1)  De  reg.  Pr.,  lib.  I,  cap.  vn. 

sunt  homines ,  qui  dignam  principibus  de  republica  bene 
meritis  deferant  remunerationem.  «  Debent  igitur  reges 
«  pro  suo  regimine  praemium  exspectare  a  Deo.  Remu- 
«  nerat  autem  pro  suo  ministerio  reges  interdum  tempo- 
«  ralibus  bonis,  sed  talia  prsemia  sunt  bonis  malisque 
«  communia.  Non  quidem  terrenam,  sed  eeternam  mer- 
«  cedem  eis  promittit,  nec  in  alio  quam  in  seipso  (1).  » 

Quanta  autem  sit  illa  merces  a  regibus  apud  Deum 
comparata,  quum  multis  argumentis  tum  exemplis  S. 
Thomas  nititur  demonstrare.  Si  enim  qui  legibus  ob- 
temperat  accurate,  mercedem  consequitur  in  coelo  insi- 
gnem,  quanto  majore  fruetur  prsemio  qui  reipublicse 
causa  tot  et  tanta  suscipit  officia,  qui  labores,  qui  vigi- 
lias ,  qui  otium ,  qui  vitam  suam  in  utilitatem  civium  stu- 
diosius  confert.  Quemadmodum  enim  laudabile  est  veri- 
tatem  discere,  sedificare  domum,  fortitudine  sua  referre 
victoriam,  multo  laudabilius  veritatem  docere  alios  ho- 
mines,  sedificium  disponere,  victorias  prudentia  compa- 
rare  atque  ingenio ,  ita  rector  multitudinis  qui  tam  multis 
prseest  muneribus,  si  cuncta  sapientissime  confecerit, 
majore  est  laude  celebrandus  ampliorique  donandus  mer- 
cede,  «  quam  aliquis  subditorum  qui  sub  rege  bene  se 
habuerit  (2).  » 

Ea  est  hominis  natura,  ut  laudis  cupidine  et  spe 
praemiorum  summopere  soleat  ad  bonum  faciendum 
malumque  vitandum  incitari,  et  quo  graviori  prematur 
laborum  copia ,  eo  majori  movendus  sit  stimulo.  Ne- 
quaquam  igitur  mirum  ,  si  regem  allocutus  adolescentia 
eximium,  quem  studio  pariter  ac    reverentia   amplecti- 

(T  De  reg.  Pr.,  lib.  I,  cap.  vm. 
(2)  Ibiclem,  lib.  I,  cap.  ix. 


—     46     — 

tur,  longius  de  mercede  regum  propria  disserit  S.  Tho- 
mas,  si  nihil  inexpertum  intentatumque  relinquit ,  ut 
princeps  carissimus  ipse  conceptam  de  se  spem  impleat, 
omnibus  suse  patrise  provideat  commodis,  finemque  pro- 
sequatur  optimum. 

Dicet  autem  forsitan  quispiam  :  majoribus  reges  a 
S.  Thoma  celebrantur  laudibus,  quam  ut  superbia 
arrogantiaque  non  tumeant.  Non  ita  plane.  Etsi  enim 
de  summa  regum  dignitate  libenter  S.  Doctor  disserit, 
necnon  de  virtutibus,  quibus  principum  vita  honestior 
constituitur  atque  utilior,  de  vitiis  tamen  ad  quse  na- 
tura  videntur  propensiores ,  eos  nec  remissius  praemo- 
net.  Si  Aristoteles  qusedam  notavit  pericula  in  quibus 
versari  solent  principes,  et  pro  virili  parte  patefecit 
vitanda,  non  ego  miror  hunc  morum  prseceptorem , 
eximium ,  christiana  fultum  doctrina,  nihil  admodum 
omisisse.  Quidquid  igitur  in  vitia  principes  injiciat, 
reique  publicae  sit  detrimento,  diligenter  explicat.  Hinc 
adulatores  ad  blanditias  promptiores  exhibet,  quibus 
nulla  pestis  funestior,  nec  tyrannorum ,  ut  placet  Ari- 
stoteli,  sed  regum  omnium  propria;  illinc  divitias  et 
voluptates ,  quibus  plus  aequo  dediti  principes  culpa 
vacant  difficilius.  Cujusnam  enim  ea  est  virtus  et  sa- 
pientia ,  ut  assentatorum  nunquam  dohs  capiatury  neque 
corrumpatur  divitiis,  neque  sese  efferat  insolens,  neque 
leges  condat  injustas,  praesertim  si  princeps  rerum 
atque  hominum  imperitus  regnum  obtinuerit?  Itaque  in 
regum  memoriam  S.  Thomas  non  desinit  revocare ,  tam 
gravia  adimpleri  non  posse  officia,  nisi  adjuvet  Dei 
gratia,  quse  precibus  assiduis  est  petenda. 

Si  igitur  princeps  ille,  quem  suscepit  educandum, 
vitam  duxerit  innocentem,  vel  «  si  aliquando  per  in- 

firmitatem  peccaverit  »  et  ad  meliorem  mentem  volun- 
tatemque  fuerit  conversus,  eum  post  mortem  maxima 
mercede  donandum  esse  arbitratur.  Graviora  enim 
fuerunt  regum  pericula,  ampliorem  decet  esse  remu- 
nerationem  :  «  Nam  multi  ad  principatus  culmen  per- 
«  venientes  a  virtute  deficiunt,  qui  dum  in  statu  essent 
«  infimo ,  virtuosi  videbantur  (1).   » 

Ex  his  igitur  colligere  quidem  non  in  animo  est,  a 
S.  Thoma  totam  seriem  officiorum,  quee  regum  sunt 
propria ,  fuisse  evolutam ;  tam  copiosa  videtur  ea  ma- 
teries,  ut  in  libro  explicanda  esset  amplissimo.  Memi- 
nerimus  autem  velim  brevius  a  S.  Doctore  scriptum 
fuisse  de  regimine  opusculum,  idemque  missum  ad  re- 
gem  christianum,  qui  optimis  jam  instructus  erat  prae- 
ceptis,  et  illud  quantulumcumque  opusculum,  perspi- 
cuitate  sententiarum  prseceptorumque  sapientia  et  au- 
ctoritate  plerumque  eximium. 

(1)  De  reg.  Vr.3  lib.  I,  cap.  ix. 


CAPUT  VI. 


De   fine   principis. 


L\  primis,  et  merito  quidem,  statuendum  censetS.  Tho- 
mas,  ad  qualem  finem  spectare  debeat  princeps,  qui 
magna  sibi  proponit,  suoque  populo  conatur  res  pros- 
peras  subministrare,  et  mercedem  simul  sibi  comparare 
amplissimam.  Nemo  est  qui  nesciat  principibus  omni 
ope  elaborandum  esse ,  ut  finem  ipsius  societatis  naturee 
maxime  consentaneum  assequantur.  Natura  autem  con- 
gregantur  homines,  ut  sive  corporis  sive  mentis  utilitati 
facilius  consulant,  et  a  principe,  qui  societati  preeest, 
diligentius  adjuventur.  Itaque  ad  principatum  duplex 
attinet  officium,  finisque  duplex,  quem  in  suo  opusculo 
S.  Doctor  suscipit  evolvendum. 

Principes  manifestum  est  summa  donari  potestate,  ut 
omnibus  populorum  commodis  provideant.  Eorum  est 
enim  prospicere  securitati  civium,  publicas  opes  magis 
ac  magis  adaugere,  gentis  amplificare  imperium,  terro- 
rem  hostibus  injicere,  favere  bonis  artibus,  et,  ne  plura 

dicam ,  patriee  res  prosperas  ita  prosequi ,  ut  illa  in  dies 
divitiis,  potentiaque  et  gloria  evadat  prsestantior. 

Quamvis  S.  Doctor  eo  valeat  ingenii  acumine,  quo 
ad  res  occultas  et  ab  ipsa  natura  involutas  inclinatur, 
de  rebus  tamen  publicis,  de  opibus  principi  compa- 
randis,  more  viri  peritissimi  fusius  disputat.  In  ipsis 
enim  vitee  commodis,  quibus  eegre  careret  hominum 
societas ,  totus  hujusce  opusculi  liber  secundus  versatur, 
cujus  prsecipua  proferre  loca  non  juvat,  sed  paucis 
tantum  commemorare. 

Aristotelis  (1)  fretus  testimonio,  de  aedificandis  civita- 
tibus  disserit,  de  cceli  natura,  de  aquarum  et  aeris 
salubritate,  de  ciborum  delectu  et  ceteris  quae  ad  inco- 
larum  sanitatem  pertinent.  In  omnibus  cum  Philosopho 
etVegetio,  quorum  ssepius  verba  refert,  consentit;  ani- 
madvertendum  tamen  velim  S.  Thomam  de  his  singulis 
quasi  in  ordine  disputavisse ,  et  Aristotelicam  doctrinam 
brevius  apertiusque  contraxisse  (2). 

Locorum  quidem  natura  constat  non  corpora  tantum 
ad  diligentiam  vel  mollitiem,  sed  indoles  etiam  atque 
ingenia  ad  vitia  qusedam  vel  dotes  inclinari;  eamdem 
ac  Aristoteles  de  his  amplectitur  sententiam,  nec  cum 
illis  scriptoribus  consentit,  qui  homines  ex  ipsa  cceli 
natura  adeo  pendere  contendunt,  ut  vix  videantur  per- 
frui  libertate. 

Etsi  operee  non  mihi  videtur  esse  pretium  in  his  quse- 
stionibus ,  quas  curat  evolvendas ,  immorari ,  tamen 
quid  de  negotiatione  sentiat  S.  Thomas  libet  longius 
expendere.  Quidam  enim  scriptor  preeclarissimus  scho- 

(1)  Aristot.,  Polit.,  lib.  IV,  passim. 

(2)  Dereg.  Pr.,  lib.  II,  totus. 

lasticos  philosophos  asseverat  ita  de  commercio  dispu- 
tasse,  ut,  eorum  sententiis  vulgo  approbatis,  negotiatio 
nimis  neglecta  diutius*  elanguerit  (1). 

Non  expedit  quidem  perscrutari  utrum,  in  media 
retate,  commercium,  adjuvante  philosophorum  doctrina, 
defecerit,  ipsam  S.  Doctoris  in  animo  est  tantummodo 
proferre  sententiam. 

S.  Thomam  nemo  est  qui  non  fateatur  negotiationi, 
extraneoe  saltem,  minime  favisse;  quod  ex  ipsis  ejus 
dictis  clarius  deducitur.  Illud  autem  notandum  est  ab 
Aristotele  S.  Thomam  dissentire;  alter  enim  cives  jubet 
neque  commercio  extraneo,  neque  omni  qusestui  indul- 
gere  (2),  alter  vero  extraneam  solummodo  prohibet  ne- 
gotiationem ,  ex  qua  tot  et  tanta  sequuntur  incommoda. 

Civitas,  quee  ea  premitur  necessitate,  ut  «  multa  ab 
((  aliis  per  mercationem  accipiat,  »  humilior  atque  in 
quadam  vicinorum  potestate  videtur.  Inde  etiam  oriuntur 
pericula,  quee  illius  securitati  plurimum  officiunt, 
«  quia  propter  bellorum  eventus  et  diversa  viarum 
«  discrimina  de  facili  potest  impediri  victualium  depor- 
«  tatio,  et  sic  civitas  per  defectum  victualium  oppri- 
«  metur  (3).  » 

Illud  autem  philosopho  morum  optimorum  studioso 
praesertim  occurrit,  quod  «  extraneorum  conversatione 
«  corrumpuntur  plurimum  civium  mores,  et  dum  cives 
«  exemplo  ad  agenda  similia  provocantur,  civilis  con- 
«  versatio  perturbatur  (4).  »  Deinde  brevius  evolvit 
quomodo  in  mentibus  ex  negotiatione  oriri  soleat  lucri 

(1)  Montesquieu ,  Esprit  des  Lois ,  lib.  XXI,  chap.  xx. 
I  Arist.,  Polit.,  lib.  I,  cap.  iii  ,  23 ;  lib.  IV,  cap.  viii  ,  2. 

(3)  De  reg.  Pr.,  lib.  II,  cap.  m. 

(4)  Ibidem. 

cupiditas  amorque  doli,  contemni  reipublicae  commoda, 
acrius  accendi  utilitatis  privatae  studium,  despici  virtus, 
debilitari  atque  evanescere  militum  fortitudo,  crescere 
invidise  aliaque  seditionis  semina. 

Quamvis  igitur  ex  negotiatione  censeat  proficisci  vitia 
civium  plurima,  sic  suum  tamen  sapientissime  definit 
argumentum. 

«  Nec  negotiatores  omnino  a  civitate  oportet  excludi, 
«  quia  non  de  facili  potest  inveniri  locus,  qui  sic 
«  omnibus  vitee  necessariis  abundet,  quod  non  indi- 
«  geat  aliquibus  aliunde  allatis,  eorumque  quae  in  eo- 
«  dem  loco  superabundant,  eodem  modo  redderetur 
«  multis  damnosa  copia,  si  per  mercatorum  officium 
«  ad  alia  loca  transferri  non  possent.  Unde  oportet 
«  quod  perfecta  civitas  moderate  mercatoribus  uta- 
«  tur  (1).   » 

Quae  omnia  huc  spectant,  ut  bonis  moribus  principes 
potissimum  provideant,  curentque  ne  rerum  affluentia 
indoles  corrumpantur.  Quanto  in  his  omnibus  S.  Tho- 
mas  Aristoteli  prsestet  supervacaneum  arbitror  indicare. 

Quod  praeterea  neque  Plato,  neque  Aristoteles,  ne- 
que  Tullius  de  republica  disserentes  animadverterunt , 
illud  in  hoc  opusculo  prsedicatur  excellentius ,  ut  a 
quodam  scriptore  egregio  notatur  (2).  Liberalitatem 
enim  qua  nihil  pulchrius,  nihil  utilius,  nihilque  prse- 
stantius,  non  celebrare  modo  nititur,  sed  eamdem 
principibus  erga  pauperes  exercendam  omni  opera  com- 
mendat.  Grata   quidem    est  omnium  benevolentia,  gra- 

(1)  De  reg.  Pr.,  lib.  II ,  cap.  iii. 

(2)  Janet,  Histoire  de  la  science  politique  dans  ses  rapports  avec  la 
morale,  t.  I,  p.  432.  * 

tior  principum  benignitas.  Principes  enim  «  qui  vices 
a  Dei  gerunt  in  terra,  praeesse  debent  indigentiis  pau- 
«  perum,  pupillorum  et  viduarum,  ac  advenis  et  pere- 
«  grinis  assistere  (1).  » 

Pauperibus  regali  munificentia  recreatis,  non  adju- 
vatur  modo  divinum  opus ,  sed  salus  ipsa  regum ,  quo- 
rum  eleemosynis  redimuntur  peccata.  Quid  dicam  de 
ceteris  inde  sequentibus  commodis?  Neminem  fugit 
pauperes  grato  animo  principis  nomen  prosequi,  nec 
regnum  turbare  seditionibus,  nec  injuriis  pacem  mi- 
nuere ,  nec  nova  parare  ac  meditari. 

Quoe  quidem  commoda  S.  Thomas  magni  aestimat, 
maximi  autem  illa  de  quibus  nunc  disputandum  est. 
Finis  quem  principes  debent  persequi  praecipuum,  in 
eo  est,  ut  omni  opera  civium  virtutem  conentur  adau- 
gere.  Qua  enim  sublata,  divites  inter  et  pauperes  con- 
cordia  penitus  tollitur,  deest  aliis  misericordia  et  libe- 
ralitas,  aliis  patientia  et  reverentia,  quse  societatis 
vincula  habentur  arctissima.  Itaque,  finem  a  Deo  ho- 
minum  communitati  statutum  in  memoriam  revocans, 
reges  hortatur  ut  Dei  preeceptis  obtemperent  diligentius, 
et  «  primo ,  in  subjecta  multitudine  bonam  vitam  insti- 
«  tuant;  secundo,  institutam  conservent;  tertio,  conser- 
«  vatam  ad  meliora  promoveant  (2).  »  Principi  igitur 
curandum  est,  ut  optime  suo  fungatur  munere;  quod 
duabus  rebus  efficitur,  si  apta  mercede  recreantur  alii, 
alii  autem  pcenis  afficiuntur  debitis. 

«  Ad  hoc,  ait  S.  Thomas,  institutae  sunt  potestates, 
«  ut  non   solum  a   malis    timore    pcenarum   retrahant, 


(i)  Dereg.  Pr.,  lib.  II,  cap.  xv. 
(2)  Ibidem,  lib.  I,  cap.  xv. 

«  sed  etiam  ut  ad  bonum  per  prsemia  alliciant  (1).  » 
Ad  illum  finem  prseclarum  omnia  esse  referenda  vel 
ipsis  principibus  improbis  contendit.  Quibus  enim  et 
invitis  ea  mente  Deus  utitur,  ut  a  populis  poenas  non- 
nunquam  repetat,  et  gentes  «  quas  sanabiles  fecit  » 
ad  meliora  conetur  reducere.  Quo  major  est  eorum 
potentia,  rabies  violentior,  et  graviora  suos  apud  po- 
pulos  vel  alias  apud  gentes  congesta  ab  eis  exscidia, 
eo  principes  istos  clarius  liquet  nihil  aliud  esse  nisi 
ultionis  divinee  ministros,  qui  «  secundum  ordinationem 
«  Dei  instituuntur  ad  inferendas  poenas,  licet  hoc  sit 
«  praeter  intentum  eorum  (2).  » 

Illo  igitur  fme  principibus  proposito,  qusedam  aper- 
tius  explanantur,  quse  Aristoteles  nec  perscrutari  va- 
lebat,  nec  explicare.  Itaque,  quanto  commoda  spiritualia 
prsestant  temporalibus ,  christianaque  doctrina  clarissimis 
antiquorum  philosophorum  sententiis,  tanto  Aristotelem 
de  fine  principis  S.  Thomas  antecellit.  Guivis  igitur 
populorum  annales  evolventi,  resque  perpendenti  sin- 
gulorum  prosperas  vicissim  atque  miseras ,  satis  spe- 
ctatum  erit  eximiam  S.  Doctoris  sententiam  ipsa  gen- 
tium  historia  confirmari. 

(1)  Comm.  de  Epist.  S.  Pauli  ad  Romanos ,  cap.  xm,  lectio  la  in 
medio. 

(2)  Ibidem. 


CAPUT  VII. 


Quomodo  Ecclesia  et  principes  sese  mutuo 
habere   debeant? 


Priusquam  difficillimam  aggrediamur  queestionem , 
quse  nobis  occurrit  tractanda,  in  memoriam  facta  quse- 
dam  juvat  brevius  revocare,  ut  hujusce  temporis  his- 
toria  et  ideo  politica  S.  Thomae  doctrina  sedulo  expli- 
cetur. 

Nemo  est  qui  nesciat  rusticas  medise  setatis  gentes, 
maxima  rerum  perturbatione  labefactatas ,  auctoritate 
indiguisse  potentissima,  quae  sive  inter  principes,  sive 
principes  inter  et  subjectos,  dijudicatis  controversiis , 
pacem  componeret.  Nullam  autem  reperire  erat  pote- 
statem  illi  juris  tutelse  aptiorem  Ecclesia,  quae  ab 
omnibus  Europae  populis  excolebatur.  Quapropter  ea 
summorum  Pontificum  auctoritas,  hujusce  societatis 
temperationi  prorsus  consentanea ,  ipsis  legibus  maxi- 
mos  apud  populos,  Germanos  scilicet  atque  Anglos 
mandabatur. 

Prseterea,,  omnes  norunt  Siciliam,  Aragoniam,  An- 
gliam  aliaque  regna  diu  tanquam  feuda  Sanctee  Sedi 
fuisse  obnoxia,  ibique  reges  coronam  a  Pontificibus 
accepisse  (1). 

Quantum  autem  illis  populis  proficeret  illa  auctori- 
tas  vix  commemoremus  oportet  (2);  immodica  regum 
potestas  coerceri  solebat,  servari  subditorum  libertas, 
christiana  fides  optimique  mores  defendi,  propugnari 
Ecclesiee  immunitates,  pariter  et.  jura  minimorum  po- 
pulorum,  qui,  hujus  patrocinii  gratia,  suis  legibus  uti 
valebant;  nec  illud  ipsi  scriptores  infensi  Ecclesise  fa- 
teri  dubitant.  Iisdem  enim  prudentior  arbiter  non  vi- 
debatur  eligendus,  quum  rerum  inter  populos  tractan- 
darum  peritia  penitus  ignoraretur,  nec  satis  compertum 
esset  quomodo  gentes  Europae  pari  jure  possent  reti- 
neri. 

Imperator  quidem  cui  tanta  dignitas  a  summis  Pon- 
tificibus  deferebatur,  diu  in  placandis  populorum  dis- 
sensionibus  Ecclesiam  conatus  erat  adjuvare;  quando 
autem  ipse  hseresi,  tyrannidi  aliisque  vitiis  indulgebat, 
summi  Pontifices  libertatis  propugnatores  remanebant 
tutissimi.  Diuturnam  contentionem  Imperatores  inter  et 
Pontifices  exortam,  pactio  Wormatiensis  anno  mcxxii 
nequaquam  placavit,  domusque  Suevica  ab  Italis  adeo 
labefactata  fuit,  ut  inde  secutum  fuerit  magnum  inter- 
regnum  multaque  imperialis  potentiee  imminutio.  Anno 
circiter  mcclxx,  quando  auctor,  quicumque  sit,  opu- 
sculi  De  regimine  Principum  inscripti,  suam  protulit 
doctrinam ,    imperialis   auctoritas   tot  et  tantis  pertur- 

(1)  Gosselin,  Du  pouvoir  des  Papes  au  Moyen-dge. 

(2)  Ch.  Jourdain,  La  philosophie  de  saint  Thomas,  t.  II,  p.  461  et  suiv. 

bationibus  propemodum  fuerat  abrogata,  nullaque  apud 
populos  valebat  existimatione.  Non  est  igitur  mirum, 
si  pontiflcalis  potentia  scriptori  hujusce  opusculi  tan- 
quam  unicum  atque  supremum  christianae  societatis  per- 
fugium  apparet,  Pontificibusque  tota  potestas  libentius 
tribuitur,    qua    cum    illis  uti   nesciverunt  Imperatores. 

Alii  vero  rati  pacem  populorum  a  dignitate  imperiali 
pendere,  omnia  Imperatoribus  putabant  instauranda. 
Dantes  enim  ea  de  re  longius  disserit  (1),  totamque 
spem  suam  in  Henrico  septimo  Liciburgensi  reponit. 
Quid  autem  plura;  prcestitit  pontificalis  auctoritas  apud 
populos  qui  christianam  profitebantur  religionem ,  tan- 
toque  Ecclesiam  prosequebantur  studio,  ut  ejus  arbi- 
trium  requirere  solerent  et  auctoritati  parere. 

His  dictis,  ad  propositum  veniamus.  Condita  a  Christo 
Ecclesia,  duas  exstitisse  constat  potestates  ,  quarum  alteri 
cura  spiritualium ,  temporalium  autem  alteri  commissa 
est.  Quamvis  propria  sint  utriusque  jura,  finis  peculia- 
ris,  disparesque  ministri,  utraque  tamen  eosdem  apud 
populos  simul  sua  valeat  auctoritate  necesse  est ,  et 
proinde  queedam  inter  eas  intercedat  communitas.  Itaque, 
ex  omnibus  scriptoribus ,  qui  de  principatu  disputaverunt, 
nullum  forsan  reperire  est,  qui  non  susceperit  perpenden- 
dum  quomodo  principes  cum  Ecclesia  sese  habere  de- 
beant.  Mea  quidem  non  est  in  mente  ut  de  variis  eorum 
sententiis  disputem  ,  ea  de  re  longius  disseruerunt  doctio- 
res;  quaedam  tamen,  duce  S.  Thoma ,  arbitror  expli- 
canda,  evolvendamque  opinionem,  quam  omnes  mediee 
retatis  scriptores  quum  ingenio  tum  sanctitate  prseclaris- 
simi  celebrare  conati  sunt. 

■ 
(1)  Dantes,  De  monarchia.  Vide  praesertim ,  libros  II  et  III. 

Neminem  eo  tempore  fugiebat  Deum  hominum  socie- 
tati  et  Ecclesise  simul  prseesse ,  quarum  supremus  est 
creator,  nec  ullam  nisi  ab  illo  acceptam  sive  apud  gentes 
sive  apud  christicolas  valere  auctoritatem ,  et  idcirco 
principes  Summosque  Pontifices  Dei  ministros  haberi. 

Itaque  eo  spectant  varia  utriusque  potestatis  offlcia,  ut 
homines  finem  a  Deo  propositum  facilius  assequantur. 
Hinc  enim  civium  tutari  vitam,  bona  famamque  propu- 
gnare,  omnia  disponere,  ut  societas  nunquam  vacet  justi- 
tia,  quin  etiam  ad  honestatem  in  dies  fiat  aptior,  illud 
principis  dotibus  eximii  ducendum  est;  illinc  mentes  ad 
altiora  erigere,  salutemque  hominum  ita  curare  susci- 
piendam ,  ut ,  non  prsebitis  modo  prseceptis ,  sed  etiam 
exemplis,  omnes  excolantur  virtutes,  Ecclesiae  opus  est 
excellentissimum.  Quapropter  potestatem  utramque  dua- 
bus  sororibus  licet  sequiparare ,  quae  ad  opus  commune  se 
conferunt ;  altera  autem  temporalibus  commodis ,  spi- 
ritualibus  altera  consulit.  Sua  igitur  cuique  officia,  suus 
cuique  labor,  suus  cuique  finis;  et  neutri  neutrius  neque 
servitutem  neque  dominationem.decet  esse  accipiendam. 

Quaenam  autem  sit  ea  de  re  S.  Thomse  sententia? 

Cavet  S.  Doctor  summopere  ne  sacra  cum  profanis 
commisceat;  alia  enim  ab  aliis  non  repugnantia  quidem , 
sed  disparia  ssepius  profitetur,  regumque  pariter  et  Pon- 
tificum  munia  nititur  sedulo  disjungere  (1).  Si  principes 
Summo  Pontifici  nonnunquam  contendit  esse  obnoxios, 
de  re  spirituali,  non  autem  temporali,  Ecclesise  auctorita- 
tem  prdedicat.  Libet  enim  audire  quanta  sapientia  suam 
de  his  explicet  sententiam,  et  omnia,  quse  contra  dici 
possunt,  diluat  Doctor  ille  praestantissimus. 

t 
(\)  De  reg.  Pr.,  lib.  I,  cap.  xiv;  lib.  III ,  cap.  x. 

«  Potestas  spiritualis  et  srecularis  utraque  deducitur  a 
»  potestate  divina,  et  ideo  in  tantum  saecularis  potestas 
»  est  sub  spirituali  in  quantum  est  ei  a  Deo  supposita, 
»  scilicet  in  iis  quse  ad  salutem  animse  pertinent  :  et  ideo 
»  in  iis  magis  est  obediendum  potestati  spirituali  quam 
»  sseculari  :  in  iis  autem  quee  ad  bonum  civile  pertinent, 
»  est  magis  obediendum  potestati  sseculari  quam  spiri- 
»  tuali  (1).  »  Inde  satis  manifestum  est  neque  apertiorem 
requiri  posse  sententiam ,  neque  rerum  naturae  accommo- 
datiorem. 

Ita  et  ipsi  senserunt  Pontifices,  qui  affectatse  theocra- 
tiae  fuerunt  maxime  insimulati.   «  Non  intendimus,  ait 

»  Innocentius  tertius,  judicare  de  feudo sed  decer- 

»  nere  de  peccato  cujus  ad  nos  pertinet  sine  dubitatione 
»  censura ,  quam  in  quemlibet  exercere  possumus  et 
»  debemus  (2).  »  —  «  Dicimus,  inquit  Bonifacius  octa- 
»  vus,  quod  in  nullo  volumus  usurpare  jurisdictionem 

»  regis Non  potest  negare  rex,  seu  quicumque  alter 

»  fidelis,  quin  sit  nobis  subjectus  ratione  peccati  (3).  » 

Quamvis  autem  res  ita  se  haberet,  tamen  in  media 
setate  ,  populis  Ecclesiam  obsequio  prosequi  consuetis 
nullus  arbiter  non  in  rebus  tantum  spiritualibus ,  sed  in 
dissensionibus  subditos  inter  et  principes  exortis ,  vide- 
batur  Summo  Pontifice  gravior,  nec  ullam  fere  reperire 
erat  gentem  quse  illud  non  peteret  patrocinium  (4).  Me- 
morise  enim  proditum  est,  ne  alia  commemorentur  exem- 

(i)2D.  XLIV,q.  2,  a.  4. 

(2)  Innocentius  III,  Epist.  ad  regem  et  episcopos  Francix.  In  Decret., 
lib.  II,  tit.  1  et  epist.,  I.  VI,  163. 

(3)  P.  Dupuy,  Hist.  du  diffdrend  entre  Boniface  VIII  et  Philippe  le 
Bel.  Preuves,  p.  77. 

(4)  Montalembert,  Les  Moines  d'Occident,  t.  VI,  cap.  v. 

pla ,  Saxones  ab  Henrico  quarto  vexatos  in  fidem  et 
clientelam  Gregorii  septimi  sponte  sua  se  contulisse , 
qui  suam  interponeret  auctoritatem.  Regum  etiam  plu- 
rimi  intererat  suas  causas  ab  eo  judice  dirimi,  qui  eequi- 
tatem  ad  indulgentiam  accommodaret ;  nec  ullus  prin- 
ceps  de  hujusce  tribunalis  dubitabat  auctoritate,  quam 
jpse  Henricus  quartus,  a  Gregorio  septimo  damnatus, 
professus  est.  Illud  autem  munus  Summo  Pontifici  liben- 
tius  a  populis  oblatum,  qui  suarum  necessitatum  pariter 
ac  illius  sapientise  haud  nescii  ad  arbitrum  confugiebant 
prudentissimum ,  omnium  consensu  fuit  confirmatum,  et 
a  sseculo  octavo  ad  sseculum  undecimum  in  jus  Europse 
publicum  sensim  mutatum  (1). 

Dicet  autem  forsitan  quispiam  :  esto ,  ab  ipsis  populis 
arbiter  electus  Summus  Pontifex  lites  exortas  jure  cliri- 
mebat,  ei  vero  non  Iicebat  regno,  ut  res  nonnunquam 
accidit,  principes  spoliare;  nemo  est  enim  qui  nesciat 
quanto  discrimine  hoc  arbitrium  de  illa  auctoritate  im- 
moderata  discrepet;  hinc  igiturjus,  illinc  injuria. 

Gravior  est  quidem  qusestio ,  quam  ut  in  ea  diutius 
non  immoremur,  altiusque  rem  non  repetamus.  Ab  hi- 
storicis  enim  accipimus  regem  inter  et  suos  subjectos, 
in  media  aetate,  plerumque  prius  pactum  quoddam  con- 
fectum  fuisse,  quam  regnum  occuparetur.  Rex  chri- 
stianse  fidei  favere,  Ecclesias  tutari,  bonos  mores  ser- 
vare ,  viduis  providere  atque  orphanis  se  conaturum 
coram  suis  subjectis  sacramento  confirmabat;  deinde 
dignus  habebatur,  qui  coronam  acciperet.  Itaque  nemini 
dubium  erat,  quin  pactum  ab  ipso  rege  ruptum  rum- 
pere  subjectis  ejus  liceret,  ut  ait  quidam  scriptor  cooe- 

(1)  Montalembert,  Les  Moines  d'Occident ,  t.  VI,  p.  559. 

taneus  :  «  Ergo  absque  Sedis  Apostolicx  judicio  prin- 
<(  cipes  eum  pro  merito  refutare  possunt ,  quum  pactum 
«  adimplere  contempserit,  quod  eis  pro  electione  sua  p?*o- 
l  miserat;  quo  ?ion  impleto,  nec  rex  esse  poterat  (1).  » 
Quando  autem  non  de  regia  potestate  agebatur,  sed  de 
corona  imperiali,  qua  principes  a  Summo  Pontifice  do- 
nabantur,  imperatorem  decebat  ab  ipso  deponi,  qui  eum 
ad  tantam  dignitatem  produxerat. 

Res  enim  ita  se  habebat ;  princeps  qui  a  fide  chri- 
stiana,  a  moribus  optimis,  a  suo  sacramento  deficiebat, 
excommunicatione  afficiebatur  a  Summo  Pontifice ,  si 
semel  et  ssepius  admonitus  ad  meliorem  mentem  volun- 
tatemque  abnueret  redire ;  deinde,  nulla  illi  licebat  uti 
fidelium  consuetudine ,  et  omni  dignitate  spoliabatur  at- 
que  auctoritate,  nisi  anno  post  promulgatam  sententiam 
culpa  liberaretur.  Hasce  poenas  oriri  ex  excommunica- 
tione  inter  omnes  constabat;  quin  etiam  easdem  in  ipsis 
plerarumque  gentium  legibus  reperire  erat  adscriptas  (2). 
Quando  igitur  Summus  Pontifex,  pcenitentiae  elapso  tem- 
pore,  principem  pronuntiabat  regno  spoliatum,  nemo 
erat  qui  miraretur ;  populi  enim  regi  excommunicato 
pactique  ruptori  obedientiam  prorsus  denegabant.  Imo 
ab  historicis  accipimus  Saxones  objurgare  non  dubita- 
visse  Gregorium  septimum ,  quod  diutius  ad  pceniten- 
tiam  Henricum  quartum  hortaretur  et  pcenam  in  dies 
produceret. 

Rarissimi  quidem  principes  regno  fuerunt  spoliati; 
sed  vix  ullum  reperias ,  qui  poena ,  nisi  fidem  christianam , 

(1)  Paulus  Bernried,  Vita  S.  Gregorii  VII  (Patrol.  lat.,  edition  Migne), 
t.  CXLVIII,  col.  86.  Voigt,  Vita  S.  Gregorii  VII. 

(2)  Gosselin,  Du  pouvoir  des  Papes  au  Moyen-age,  p.  418-628  et 
passim. 

mores  optimos ,  suumque  jusjurandum  contempsisset , 
afficeretur.  Quae  quidem  opinio  ita  mentibus  erat  insita, 
ut  in  Gallia,  absoluto  fere  sseculo  decimo  sexto,  Hen- 
ricus  noster  quartus  regnum  non  potuerit  adipisci,  quin 
fidem  catholicam  fuerit  amplexus;  nec  ea  de  re  erat 
controversia. 

((  Nihil  est  enim  mirum,  ait  Fenelo,  si  gentes  catho- 
«  licse  religioni  quam  maxime  addictse  principis  excom- 
<(  municati  jugum  excuterent.  Ea  lege  sese  principi  sub- 
((  ditas  fore  pollicitae  erant,  ut  princeps  ipse  catholicae 
«  religioni  pariter  subditus  esset.  Princeps  vero  qui  ob 
«  haeresim,  vel  ob  facinorosam  et  impiam  regni  admi- 
«  nistrationem  ab  Ecclesia  excommunicatur,  jam  non 
«  censetur  pius  ille  princeps  cui  tota  gens  sese  commit- 
«  tere  voluerat  :  unde  solutum  sacramenti  vinculum 
«  arbitrabantur  (1).  » 

Cui  sententise  omnes  illos  favisse  constat,  qui  damna- 
tos  a  summis  Pontificibus  principes  maximo  proseque- 
bantur  studio  simulque  alienum  ab  Ecclesia  animum  ha- 
bebant;  ita  sentiebat  quisque  princeps  solium  adeptus, 
nec  ab  sententia  decedebat,  nisi  ipse  damnaretur.  In  ea 
re  nos  juvat  immorari. 

Ubi  princeps  regnum  erat  occupaturus,  clerus,  optima- 
tesque  et  populus  in  communem  ccetum  solebant  conve- 
nire  ,  nec  eum  prius  regem  appellare ,  quam  sacramento 
ille  confirmasset  se  pactionem  cum  gente  confectam  sub- 


(1)  Fenelo,  De  Summi  Pontificis  auctoritate,  cap.  xxxix.  — Monta- 
lembert,  Les  Moines  d'Occident,  t.  VI,  chap.  v,  p.  572.  «  Cetaitlale 
droit  public  universel  et  inconteste  du  Moyen-age ,  droit  public  re- 
connu ,  accepte  par  tous  les  pouvoirs  temporels ,  comme  par  la  puis- 
sance  spirituelle ,  et  adopte  par  le  consentement  unanime  des  peuples, 
et  tout  particulierement  du  peuple  allemand.  » 

jectorumque  immunitates  servaturum.  Quin  etiam,  quum 
non  satis  videretur  rerum  potiri,,  nihil  antiquius  habebat 
quam  ut  consecraretur;  tunc  enim  non  hoereditatis  solum, 
sed  electionis  etiam  et  consecrationis  jure  rex  habebatur. 
Quoties,  rege  defuncto,  alius  princeps  regnum  erat  adep- 
turus,  toties  pactum  rursus  revocabatur,  novseque  con- 
scribebanturconditiones ;  jus  illud  commune  hisce  verbis 
a  S.  Thoma  exprimitur  :  Providere  sibi  de  rege. 

«  Si  ad  jus  multitudinis  alicujus  pertineat  sibi  pro- 
«  videre  de  rege,  non  injuste  ab  eadem  rex  institutus 
«  potest  destitui  vel  refrenari  ejus  potestas,  si  potestate 
«  regia  tyrannice  abutatur.  Nec  putanda  est  talis  mul- 
«  titudo  infideliter  agere  tyrannum  destituens,  etiam  si 
«  eidem  in  perpetuo  se  ante  subjecerat;  quia  hoc  ipse 
«  meruit  in  multitudinis  regimine  se  non  fideliter  gerens 
«  ut  exigit  regis  officium ,  quod  ei  pactum  a  subditis  non 
«  reservetur  (1).  » 

Nonne  autem  S.  Thomas  ad  summam  multitudinis 
potestatem  seditionisque  praeconium  propensior  videtur 
inclinare?  Nonne,  tyrannide  non  apertius  statuta,  obli- 
viscitur  ea  de  re  errorem  esse  facillimum ,  et  inde  sequi 
gravissima? 

Non  ita  quidem;  omnibus  manifestum  est  quanto  di- 
scrimine  noster  philosophus  ab  his  dissentiat,  qui  gen- 
tibus  jus  principem,  vel  sine  causa,  evertendi ,  possent 
attribuere.  S.  enim  Thomas  principi  obsistere  non  sinit 
nisi  auctoritate  publica,  et  populos  hortatur  ut  de  suis 
injuriis  cum  arbitro  prius  expostulent,  quam  regibus 
palam  adversentur. 

Quemnam   autem  S.    Thomas   arbitrum    indicat,   qui 

(1)  De  reg.  Pr.,  lib.  I,  cap.  vi. 

dirimat  contentionem  et  suum  cuique  litigatori  tribuat? 
«  Si  ad  jus  alicujus  superioris,  ait,  pertineat  multitu- 
«  dini  providere  de  rege,  exspectandum  est  ab  eo 
((  remedium  contra  tyranni  nequitiam  (1).  »  Illum  su- 
periorem,  ut  supra  dictum  est,  qui  principes  inter  et 
subjectos  pacem  componeret,  Summum  Pontificem  esse 
apud  gentes  christianas  in  media  setate  constabat;  prae- 
terea ,  in  regnis ,  quae  feuda  habebantmv,  domini  sen- 
tentiam  «  de  tyrannorum  nequitia  »  S.  Thomas  peten- 
dam   esse  prsedicat  ejusque  auctoritati  obtemperandum. 

Hic  vero  et  illic  apud  S.  Thomam  qusedam  verba 
occurrunt,  quse  nobis  possent  objici  :  «  Pontifici  omnes 
«  reges  populi  christiani  oportet  esse  subjectos  (2),  » 
«  omne  supergreditur  dominium  (3),  etc.  Si  hsec  loca 
diligentius  perlegeris  ,  haud  multo  post  animadverteris 
sic  intelligenda  :  S.  Doctor  de  spirituali  auctoritate 
loquitur,  quae,  «  ratione  delicti,  ratione  peccati,  ad 
bonum  totius  fidei,  pro  utilitate  gregis  pronuntiabat , 
vel  de  potestate  imperiali,  quse,  ex  judicio  Papae  de- 
pendebat  (4),   »  vel  de  ipso  arbitri  munere, 

De  maxima  utilitate,  quam  gentes  ex  illo  arbitro 
comparabant ,  ne  hodie  quidem  errant  avida  in  novas 
res  ingenia,  ubi,  remotis  praejudiciis,  vel  minime  se- 
cum  reputant.  Testimonium  igitur  cujusdam  scriptoris, 
qui  in  crimen  majoris  erga  Ecclesiam  studii  nequaquam 
vocari  potest,  juvat  ipso    sermone    gallico    referre  (5). 

(1)  De  reg.  Pr.,  lib.  I,  cap.  vi. 

(2)  De  reg.  Pr.,  lib.  I,  cap.  xiv. 

(3)  De  reg.  Pr.,  lib.  III,  cap.  x ,  xvm,  xix. 

(4)  Ibidem. 

(5)  «  En  elevant  les  rois  au-dessus  de  toute  juridiction  ecclesias- 
tique ,  vous  avez  cru  placer  les  trones  dans  une  region  inaccessible 

Illam  igitur  doctrinam,  quam  mediae  setatis  scriptores 
celeberrimi  et  in  primis  S.  Thomas  christianis  gentibus 
eo  tempore  accommodatissimam  haud  immerito  profi- 
tentur,  ab  injusto  crimine  curavimus  pro  virili  parte 
vindicandam;  et  idcirco  clarissimus  noster  philosophus 
neque  theocratioe  patronus  habendus  est,  neque  fautor 
democratiae  accerrimus.  Quando  autem  postea,  a  nova- 
toribus  in  Europa  rebus  mutatis,  nonnullae  inter  po- 
tentissimas  gentes  antiquam  unitatem  respuent,  muta- 
buntur  et  priscoe  consuetudines  probataque  olim  agendi 
ratio ;  itaque  peracto  quorumdam  populorum  discidio , 
non  abs  re  alienum  videtur  commemorare  S.  Thomse 
doctrinam  in  gentes  a  fide  catholica  dissidentes  nulla- 
tenus  cadere,  Summosque  Pontifices  illa  auctoritate, 
qua,  durante  medio  aevo,  tanquam  arbitri  fruebantur, 
jam  uti  nec  posse  nec  velle. 


aux  orages.  Cette  erreur  fait  pitie.  L'emancipation  du  pouvoir  papal 
ne  change  rien  a  la  necessite  d'un  controle ;  elle  le  transporte  au  Par- 
lement  d'abord,  puis  a  lamultitude.  Le  moment  vint  en  France  ou  la 
nation  s'apergut  que  1'independance  des  rois ,  c'etait  la  servitude  des 
peuples.  La  nation  alors  se  leva  indignee ,  a  bout  de  souffrances  ,  de- 
mandant  justice.  Mais  les  juges  dela  royaute  manquant,  la  nation  se 
fit  juge  elle-meme,  et  l'excommunication  fut  remplacee  par  un  arret  de 
mort.  »  (Louis  Blanc,  Histoirede  la  Revolution,  t.  I,  p.  252.) 


CAPUT  VIII. 


De.  S.  Thoma  atque  .ffigidio  romano. 


Quam  de  principatu  doctrinam,  duce  S.  Thoma,  cura- 
vimus  exponendam,  ./Egidius  etiam  in  libro  De  regimine 
Principum ,  explicuit. 

yEgidius  Columna  dictus,  anno  mccxlvii  natus,  theo- 
logiam  philosophiamque  apud  S.  Thomam  eo  studio  Romse 
didicit,  ut  clarissimus  Angelici  Doctoris  auditor  ab  histo- 
ricis  fuerit  celebratus.  Fratribus  Eremitis  S.  Augustini 
adscriptus  magnam  sibi  laudem  virtute  et  doctrina  com- 
paravit ;  quamobrem  Philippo  Pulchro  optima  morum 
disciplina  artibusque  ingenuis  informando  fuit  preeposi- 
tus,  et,  eo  jubente,  librum  De  regimine  Principum  con- 
scripsit.  Multis  insuper  editis  aliis  operibus,  Bituricensis 
Ecclesiae  creatus  est  archiepiscopus ,  annosque  natus  lxix 
animam  efflavit. 

Mea  quidem  non  est  in  mente,  ut  ^gidium  cum  Aristo- 
tele  conferam,  cujus  vestigiis  ipse  fatetur  plurimis  in  locis 

insistere  (1) ;  illud  ad  meuin  propositum  non  attinet ; 
inquiram  autem  utrum  frequentissimus  ille  S.  Thomae 
discipulus  magistrum  suum  de  re  politica  fuerit  secutus , 
ejusque  doctrinam  imitando  expresserit,  necne. 

Longiorem  quidem  atque  absolutiorem  S.  Thomse  opu- 
sculo  librum  ^Egidii  haud  difficile  deprehendas,  quippe 
qui  et  re  diligentius  elaborata,  et  ipso  qugestionum  ordine, 
et  perspicuitate  argumentorum  preestet.  «  Ostendit  enim 
«  primum ,  quomodo  quilibet  homo  se  ipsum  regere  de- 
«  beat ;  deinde ,  quomodo  debeat  suam  familiam  guber- 
«  nare ;  denique ,  quomodo  preeesse  debeat  civitati  et 
((  regno  (2) ;  »  quorum  prima  pars  Ethica  sive  Monastica 
inscribitur,  secunda  vero,  Mconomica,  tertia  tandem, 
Politica.  Etsi  autem  quadam  arte  fuit  confectus  ille  liber, 
multas  tamen  S.  Thomse  sententias  reperire  est,  quas  ita 
in  animo  habetinsitas  /Egidius,  ut  eas  quasi  suas  proferat. 

Quam  pluribus  in  capitibus  qusestionem  explicat  ^Egi- 
dius  (3),  eamdem  apud  S.  Thomam  (4)  legimus;  discipulus 
haud  secus  ac  magister  principibus  finem  indicat,  qui  ne- 
que  in  voluptatibus,  neque  in  divitiis,  neque  in  honoribus 
etgloria,  neque  in  ipsa  potentia  ponendus  est. 

Quando  de  virtutibas  principi  colendis  disputat  JEgi- 
dius,  S.  Doctorem  imitari  nititur,  virtutesque  christianas 
duodecim  virtutibus  ab  Aristotele  descriptis  accommo- 
dare  (5). 


(1)  Vide  thesim  a  Courdaveaux  anno  1857  editam  :  Doctrina  JEgidii 
de  regimine  Principum. 

(2)  ^Egidius,  De  regimine  Principum,  lib.  I,  pars  1%  cap.  u. 

(3)  ^Egidius,  lib.  I,  pars  la,  cap.  vi,  vn,  vm,  ix,  x,  xi,  xn,  xin. 

(4)  S.  Thomas,  Dereg.  Pr.,  lib.  I,  cap.  vn,  vm,  ix...  Summa  theol. 
la  2ffi,  qusest.  la  et  2a. 

(5)iEgidius,  lib.  I,  2a  pars.  —  S.  Thomas,  Summa  theol.  la  lffi, 
quaest.  81,  art.  2. 

Duodecim  etiam  passiones  ex  amore  et  oclio  deducit  ipsa 
S.  ThomcC  fultus  auctoritate,  qui  decem  tantum,  omissis 
aversione  et  mansuetudine ,  numeraverat  (1). 

Animadvertendum  autem  arbitror  Aristotelem  a  S. 
Thoma  /Egidioque ,  de  virtutibus  et  passionibus ,  nimia 
procul  dubio  imitatione ,  pedetentim  et  religiose  fuisse 
prolatum;  quorum  alter  illam  philosophi  disputationem 
curat  explendam,  alter  vero  peripateticse  doctrinse  nihil, 
et  immerito  quidem,  censet  addendum. 

Quanto  etiam  de  uxore  ducenda  S.  Thomas  sapientius 
jEgidio  disserit ,  qui  maximo  Aristotelis  captus  studio , 
nihil  antiquius  habere  videtur,  quam  ut  integram  referat 
magistri  sententiam ,  silentioque  prsetermittat  quid  honesti 
egregiique  veterum  moribus  commodet  christiana  religio. 
Non  alius  tamen  liberos  regendi  modus  apud  S.  Thomam 
atque  /Egidium. 

Ubi  autem  de  servis  agitur,  servitutem  naturalem  ab 
Aristotele  prsedicatam  ^Egidius  non  respuit  apertissime, 
quippe  qui  a  magistro  non  diversus  satis  illud  asseverare 
non  dubilaverit  :  «  sunt  aliqui  naturaliter  domini  et  ali- 
qui  naturaliter  servi  (2).  » 

Prsestentior  est  S.  Thomse  sententia;  multo  mitiori  modo 
habendos  esse  servos  contendit;  rationemque  habendam 
«  legum  quae  sunt  domini  ad  servum  (3).  » 

De  aedificiis  instruendis ,  de  salubritate  aquarum ,  de 
pecuniis,  de  regum  ministris,  idem  uterque  sentit  (4). 


[\)  iEgidius,  lib.  I,  pars  38,  cap.  1.  —  S.  Thomas,  la  2ffi,  q.  22,  ad 
quaest.  48. 

(2)  ^Egidius,  lib.  II,  pars  3a,  cap.  xm,  xiv. 

(3)  S.  Thomas,  2a2ffi,q.  lvii,  art.  4. 

(V  ^gidius,  lib.  II,  pars  3a,  cap.  m,  iv,  ix,  xvi  et  seq.  —  S.  Tho- 
mas,  De  reg.  Pr.,  lib.  II  totus. 

Manifestum  est  igitur,  ut  opinor,  S.  Thomee  doctrinam 
perspicue  hic  et  illic  ab  ^Egidio  fuisse  prolatam;  plurima 
autem  in  tertia  parte  secundi  libri  ex  opusculo  clarissimi 
Doctoris  desumpta  fuerunt. 

Homines  natura  ad  societatem  natos  esse  ipsis  S. 
Thomee  argumentis  demonstrat ,  quorum  duo  praecipua 
juvat  referre,  «  vitse  necessitatem  usumque  locutionis.  » 

«  Est  necessarium  homini,  quod  in  multitudine  vivat, 
«  ut  unus  ab  alio  adjuvetur  (1).  » 

Apud  iEgidium  autem  legitur  :  «  In  una  domo  vel  in 
«  uno  vico  non  reperiuntur  omnia  quee  ad  vitam  suffi- 
«  ciunt;  ideo  fuit  civitas  constituta  habens  plures  vicos, 
«  in  quorum  uno  exercetur  ars  fabrilis ,  in  alio  textoria, 
»  in  alio  aliud,  secundum  quod  variis  indigemus  ad 
«  supplendum  indigentiam  vitae  (2).  » 

«  Proprium  est  hominis,  ait  S.  Thomas,  locutione  uti, 
((  per  quam  unus  homo  aliis  suum  conceptum  totaliter 
«  potest  exprimere.  Alia  quidem  animalia  exprimunt 
«  mutuo  passiones  suas  in  communi,  ut  canis  in  la- 
«  tratu,  etc.  (3).  » 

^Egidins  autem  :  «  Homo  est  naturaliter  animal  so- 
«  ciale,  eo  quod  per  sermonem  acquirimus  instructionem 
«  et  disciplinam,  et  eo  quod  vox  humana,  quae  dicitur 
«  sermo,  est  aliter  significativa  quam  vox  brutorum  : 
«  canis  enim  eo  quod  latrat,  aliter  latrat  quum  delectatur 
«  et  quum  tristatur,  etc.  (4).  » 

Ex  omnibus  argumentis   quae  a  S.   Thoma  afferuntur 


(1)  S.  Thomas,lib.  I,  cap.  i. 

(2)  ^Egidius,  lib.  III,  la  pars,  cap.  n. 

(3)  S.  Thomas,  lib.  I,  cap.  i. 

(4)  iEgidius,  lib.  III,  la  pars,  cap.  iv. 

pleraque  non  commemoranda  tantum  curat  /Egidius,  sed 
evolvenda  longius  atque  explicanda. 

Nullam  vero  majoris  momenti,  nullamque  toties  ab 
omnibus  philosophis  prolatam  fuisse  arbitror,  quam  hanc 
quaestionem  :  Qualis  sit  potestatis  origo?  Ea  de  re  disci- 
pulum  cum  magistro  libet  conferre. 

A  Deo ,  ut  diximus ,  oriri  potestatem  multis  argumentis 
quum  e  Scriptura  sacra,  tum  e  ratione  desumptis  S.  Tho- 
mas  sedulo  demonstrat,  sed  civem  virtutibus  probatissi- 
mum  seepius  profitetur  multitudini  eligendum,  qui  rem- 
publicam  sapientissime  regat. 

De  illa  quaestione  gravissima  in  libro  De  regimine 
Principum  prorsus  silet  ^Egidius.  Quse  autem  apud  Ari- 
stotelem  de  variis  principatus  generibus,  quse  apud  S. 
Thomam  de  uniuscujuscumque  commodis  atque  incom- 
modis  explicantur,  eadem  commemorantur  ab  ^gidio, 
qui  unius  dominationem  iisdem  ac  S.  Thomas  argumentis 
contra  Aristotelem  probflt  cuivis  regimini  anteponen- 
dam  (1).  Nescio  an  inter  hsec  tria  utriusque  argumenta 
discrimen  reperias  vel  minimum  :  1°  «  Unitatem  ma- 
«  gis  efficere  potest  quod  est  per  se  unum ,  quam 
«  plures;  » 

2°  «  Naturale  regimen  ab  uno  est.   » 

3°  «  Hoc  etiam  experimentis  apparet  :  nam  provinci^e 
«  vel  civitates,  quse  non  reguntur  ab  uno,  dissensioni- 

«  bus  laborant E  contrario,  quse  sub  uno  rege  re- 

«  guntur,  pace  gaudent ,  justitia  florent ,   et  affluentia 
«  rerum  lsetantur  (2).   » 


(1)  S.  Thomas,  lib.  I,  cap.  i,  n.  —  ^Egidius,  lib.  III,  2a  pars, 
cap.  ii. 

(2)  S.  Thomas  ,  lib.  I ,  cap.  n   —  iEgidius,  lib.  III,  2a  pars,  cap.  m. 

Hic  et  illic  eamdem  disputationem  legere  est,  easdem- 
que  ex  nave,  apibus,  corde  et  ratione  ductas  simili- 
tudines. 

Ubi  autem  de  regno  per  hsereditatem  aut  per  electio- 
nem  transferendo  disserunt ,  alter  ab  altero  dissentit. 
Etsi  enim  omnia,  quee  ex  haereditate  sequuntur,  com- 
moda,  plurimi  S.  Thomas  sestimat,  nullatenus  tamen 
improbat  electionem,  quin  etiam  haud  invitus  praedicat; 
nullus  autem  ^Egidio  acrior  habetur  hsereditatis  propu- 
gnator. 

Inquirit  longius,  ut  vidimus,  S.  Thomas,  utrum  «  ro- 
<c  mano  pontifici  reges  populi  christiani  oporteat  esse 
«  subjectos;  »  illud  ab  ^Egidio  preetermittitur,  qui  S. 
Doctoris  tamen  fultus  auctoritate  de  tyrannis  dispu- 
tat  (1). 

Priusquam  autem  de  utroque  sermonis  fmem  faciam, 
illud  in  primis  S.  Thomam  inter  et  ^gidium  velim  ani- 
madvertendum ,  magistrum  scilicet  atque  discipulum 
modo  demonstrandi  prorsus  diverso  usos  fuisse.  Alter 
enim  sacree  Scripturee  testimonio  sua  confirmare  conatur 
argumenta ,  alter  vero ,  solis  rationis  viribus  innixus ,  ita 
disserit,  ut  nullum  argumentum  e  Sacris  Codicibus  hau- 
riat ;  itaque ,  ne  plura  dicam  ,  a  magistro  theologicas 
quaestiones  simul  et  philosophicas  manifestum  est  expli- 
catasfuisse,  a  discipulo  tantum  philosophicas.  Praeterea, 
quamvis  liber  ^Egidii  De  regimine  Principum  eodem  S. 
Thomae  opusculo  longior  sit  perfectiorque  videatur,  qua> 
dam  tamen  in  eo ,  ut  dictum  est ,  desiderantur ;  sed 
scriptor  ille    majori   obsequio   regem   Galliae  Philippum 


(1)  S.  Thomas,  lib.  I,  cap.  m,  v,  vi,  x,  xn.  —  ^Egidius,  lib.  III, 
2a  pars,  a  ix°  cap.  usque  ad  xvum. 

excolit,  quam  ut  de  quibusdam  eadem  as  S.  Doctor  sa- 
pientia,  eadem  animi  amplitudine,  eadem  verborum 
perspicuitate  disputare  audeat,  vel  de  aliis  prorsus  silere 
non  dubitet. 


CAPUT   IX. 


De  S.  Thoma  atque  Bossuetio. 


Ea  S.  Thomee  doctrina  non  solum  in  media  setate  accu- 
ratius  fuit  explicata,  sed  abhinc  a  celeberrimis  prolata 
philosophis,  qui  ab  eo  proficiscuntur. 

Ne  autem  sim  longior,  ex  omnibus  scriptoribus ,  qui  in 
Gallia,  durante  seeculo  decimo  septimo,  laudem  adepti 
sunt  tam  egregiam ,  nullum  arbitror  Bossuetio  discipulum 
fuisse  S.  Thomse  praestantiorem.  Ceteris  igitur  omissis,  de 
principatu  juvat,  nec  forsan  immerito,  discipulum  cum 
magistro  brevius  conferre;  uterque  eminet  ingenio,  uter- 
que  doctrina,  uterque  tandem  suum  de  re  politica  librum 
carissimo  principi  curavit  mittendum. 

Bossuetius  Scripturse  sacrse  studiosus ,  summa  ejus 
auctoritate  semper  nititur  sua  confirmare  argumenta; 
idcirco  a  S.  Thoma  vel  minime  diversus  omnem  potesta- 
tem  oriri  a  Deo  prsedicat.  Quin  etiam,  tanto  laudis  prae- 
conio   regiam    celebrat   majestatem ,    ut  eam   plurimum 


—     76     — 

miratus ,  reges  exhibeat  quasi  religione  excolendos ,  mo- 
dumque  videatur  in  quibusdam  excedere. 

Homines  ad  societatem  inter  se  ineundam  natos  esse 
atque  destinatos  S.  Thomas  probaverat;  illud  Bossuetius 
iisdem  rationibus  demonstrat,  quae  ex  eodem  fine  omni- 
bus  proposito,  ex  eadem  omnium  natura  atque  utilitate 
deducuntur.  Caritatem  praeterea  contendit  prsecipuUm 
esse  fundamentunij  quo  communitas  hominum  innititur, 
caritatem  scilicet,  qua  alios  ab  aliis  Deus,  omnium  Crea- 
tor  jubet  excoli  (1). 

Tres  principatus  modi  a  Bossuetio  indicantur,  quum 
bene  geritur  respublica;  nullus  vero,  quum  male.  De 
aristocratia  atque  democratia  vix  disserit  philosophus  ille 
clarissimus;  multa  autem  de  regno  notanda  libentius 
exponit,  quippe  qui  librum  suum  ad  regalem  discipulum 
componat.  Regiam  quidem  potestatem  antiquissimam  esse 
testatur,  frequentissimamque  et  naturee  maxime  accom- 
modatam ,  nihilque  antiquius  habet ,  quam  ut  laudibus 
eamdem  extoJlat. 

Videtur  tamen  a  S.  Thoma  discrepare  Bossuetius ;  alter 
enim  haereditati  favet,  sed  electioni  etiam,  ut  dictum  est, 
non  dubitat  assentiri;  alter  vero  praestantissimus  monar- 
chiae  propugnator  habetur.  Bossuetius  regnum  Galliae  in 
primis  intuetur,  et  de  potestate  filiis  natu  majoribus 
transmittenda,  longius  disputat.  Ab  ^Egidio  forsan  argu- 
menta  transfert ,  quibus  haereditas  tanto  laudum  praeconio 
celebratur.  Illa  ex  triplici  fonte  oriuntur  :  ex  parte  populi, 
qui,  remotis  discordiis,  facilius  principum  mandatis  ob- 
temperat;  ex  parte  regis,  qui  regno  consulens,  consulit 


(1)  Bossuet,  Politique  tiree  de  Vfccriture ,  lib.  I,  art.  i,  prop.  2,  3, 
4,  5. 

et  filiis  suis;  ex  parte  regalis  familix ,  cujus  dignitate 
capti  soepius  populi  reges  studio  atque  obedientia  conantur 
prosequi  (1). 

Quo  potentior  evadit  monarchia,  eo  majus  regibus  inest 
adaugendi  imperii  studium;  itaque  de  regionibus  bello 
occupatis  instituitur  disputatio ,  qua  jus  illud  vetustissi- 
mum  statuitur,  multeeque  evolvuntur  ejusdem  juris  con- 
ditiones  (2). 

Etsi  autem  regnum  plurimi  facit  Bossuetius,  nullum 
aliud  regimen  arbitratur  respuendum,  quod  jure  conditur 
et ,  populis  haud  invitis ,  exercetur  honeste  (3) ;  qua> 
quidem  sententia  ipsam  S.  Thomee  doctrinam  redolet 

De  fine,  qui  principi  proponitur,  de  virtutibus,  quee 
illi  colendoe  sunt,  nihil  a  S.  Thoma  dissentit  Bossuetius; 
longiorem  vero  de  dotibus  regi  idoneis  facit  sermonem  , 
necnon  de  scientiis  quas  studio  debet  amplecti  (4). 

In  ceteris  S.  Thomam  atque  Bossuetium  patet  con- 
sentire. 

Quonam  autem  modo  Ecclesia  et  principes  sese  de- 
beant  habere,  nobis  liceat  longius  ex  Bossuetio  expo- 
nere;   quippe  qui  a  S.  Thoma  plurimum  discrepet. 

Nemo  est  qui  nesciat  qualem  doctrinam  ea  de  re 
anno  millesimo  sexcentesimo  octogesimo  secundo  Bos- 
suetius  professus  fuerit;  eamdem  in  libro  de  Politica 
reperias  summatim  expressam.  Tanta  enim  reges  valere 
potestate  prsedicat ,  ut  nemini  prorsus  sint  obnoxii ,  qui 


(1)  Politique  tirie  de  VEcriture,  lib.  II,  art.  i,  prop.  8,  9,  10,  H. 

(2)  Ibid.,  lib.  II,  art.  n ,  prop.  1,  2. 

(3)  Ibid.,  lib.  II,  art.  i,  prop.  12. 

(4)  Politiquetirdede  Vtcriture,  lib.  III,  art.  in...;  lib.  IV,  art.  i,  n...; 
lib.  V,  art.  i,  n,  m. 

eorum  sententias  in  medium  queat  vocare,  ab  eis  re- 
poscere  reipublicse  rationem  et  poena,  si  res  postulat, 
eos  afficere  (1).  Hinc,  omnino  respuitur  regimen  illud 
temperatum,  quod  civium  concordise  regnique  et  pri- 
vatorum  utilitati  S.  Thomas  accommodatissimum  cele- 
braverat;  illinc,  nemini,  ne  summis  quidem  pontifici- 
bus  jus  illud  condonatur,  quo,  durante  media  setate, 
Ecclesia,  haud  invitis  gentibus,  usa  est  (2).  Mutatis 
quidem  populorum  conditionibus ,  multa  procul  dubio 
erant  mutanda;  sed  frenum  desideratur,  quo  reprimi 
possint  regum  libidines  atque  arbitrium. 

Maxima  tamen  Bossuetium  inter  et  alios  summse 
potestatis  fautores  interest  dissimilitudo.  Illud  enim  a 
principibus  expetit  clarissimus  noster  philosophus,  ut 
legibus  obtemperent,  suas  cohibeant  cupiditates,  Deum- 
que  reverentia  simul  et  timore  excolant,  nedum  huic 
tyrannidi  faveat,  quae  nullum  modum  retinet.  Nonne 
longius  de  bonitate  disserit,  de  dulcedine,  de  clemen- 
tia,  aliisque  virtutibus,  quibus  populorum  amorem 
atque  existimationem  reges  sibi  solent  conciliare  (3)? 
Nonne  tyrannis  poenas  a  Deo,  tutissimo  justitise  pa- 
trono,  et  a  gente  plus  eequo  vexata  irrogatas  ssepius 
minatur  (4)? 

Inde    sequitur    illum    summee   potestatis    prseconem , 


(1)  Politique  tirie  de  Vtcriture,  lib.  IV,  art.  i,  prop.  1,  2,  3. 

(2)  Bossuetius  tamen  non  illam  prorsus  improbat  opinionem ,  qua 
Pontificum  potestas  de  principibus  fuit  explicata,  scilicet  jure  publico 
et  excommunicationis  pcena;  nec  negat  Ecclesiae  obnoxia  fuisse  quee- 
dam  regna,  dignitatemque  imperialem....  Defens.  Declar.,  lib  I,  cap. 
xvi ;  lib.  III,  cap.  xxiv. 

(3)  Politique  tirec  de  l'£criture,  lib.  III,  art.  m,  prop.  \,  4,  12,  13. 

(4)  Ibid.,  lib.  III,  art.  m,  prop.  6,  14;  lib.  IV,  art.  n,  prop.  4. 

regum  tamen  in  memoriam  praecipua  revocasse  officia , 
a  quibus  non  licet  declinare,  et  in  paucis  tantum  a 
S.  Thoma  dissentire.  Itaque,  idem  illatum  utrique  cri- 
men  iisdem  abnuere  juvat  argumentis. 

Scriptor  (1)  quidam  haud  contemnendus  sententiam 
S.  Thomee  atque  Bossuetii  de  servis  vehementius  ob- 
jurgat,  et  miratur  quod  illis  duobus  philosophis,  quo- 
rum  alter  virtutibus,  alter  episcopali  dignitate,  uterque 
ingenio  inclaruerunt,  multo  preestiterit  ipse  paganus 
Aristoteles.  Hic  enim  servitutis  originem  ipsi  naturae 
consentaneam  esse  contendit;  et,  quemadmodum  ani- 
malibus  hominem,  animam  corpori  decet  imperare,  ita 
hominibus  corporis  robore  valentibus  homines  mentis 
dotibus  egregios;  unde  oritur,  ut  alii  ad  servitutem? 
alii  vero  ad  dominationem  nati  sint  atque  destinati. 
Aristotelis  quidem  sententiam  excutere  non  libet ,  sed 
perpendere  tantum  quamnam  ea  de  re  S.  Thomas  et 
Bossuetius  professi  fuerint  doctrinam. 

Illos  quidem  S.  Thomse  placet  servos  exsistere,  qui 
clade  accepta,  in  dominium  victoris  reducti  fuerunt; 
is  enim  mos  apud  veteres  vigebat,  ut  victori,  abso- 
lutis  preeliis,  nece  liceret  captivos  afficere,  et ,  si  vi- 
tam  hisce  miseris  condonaret,  clementia  uteretur  maxi- 
ma.  Unde,  si  nominis  descriptioni  minime  accipiendae 
creditur,  ex  S.  Thoma  et  Bossuetio  vox  servus  oritur 
a  verbo  servare,  quod  non  necabantur  captivi ,  sed  ab 
hoste  benigno  servari  solebant. 

Eadem  voce  liquet  in  sermone  latino  tria  significari 
ut  egregius  quidem  scriptor  animadVertit  (2),  scilicet   : 

(1)  Histoire  de  la  sciencepolitique,  par  PaulJanet,  t.  I,  p.  431-446. 

(2)  Jourdain,  La  philosophie  de  saint  Thomas,  t.  I,  p.  419. 

servos ,  quales  apud  veteres  habebantur,  vel  agricolas 
mitiori  obnoxios  servituti,  vel  domesticos.  Hac  igitur 
voce  usurpata,  de  ipsis  sevi  medii  agricolis,  de  dome- 
sticis,  non  autem  de  servis  antiquis  S.  Thomse  ssepius 
in  animo  erat  disserere.  Praeterea,  ubi  de  ipsis  servis 
agitur,  constat  quanto  discrimine  Aristoteles  et  S.  Tho- 
mas  Bossuetiusque  inter  se  differant.  Adeo  servus 
apud  S.  Doctorem  non  est  res  domini,  qua  uti  vel 
abuti  liceat ,  ut  alteri  jura ,  officia  autem  alteri  sedu- 
lo  vicissim  exponantur.  Quis  negare  non  vereretur 
illum  servis  providere,    qui    talia    libentius   profitetur? 

«  Tenetur  homo  homini  obedire  in  his  quse  exterius 
«  per  corpus  sunt  agenda...  servus  domino  in  his  quse 
«  pertinent  ad  servilia  opera  exequenda  (1). 

«  Est  homo  alterius  servus,  non  secundum  mentem, 
«  sed  secundum  corpus  (2).  » 

Multo  plures  in  promptu  habeo  sententias,  quibus 
aperte  constat  S.  Thomam  de  antiqua  servitute  nulla- 
tenus  disputare. 

At  vero,  dicet  fortasse  quispiam,  apud  S.  Doctorem 
legimus  ipsa  natura  servitutem  exsistere  :  «  Probatur 
esse  aliquos  omnino  servos  secundum  naturam  (3);  » 
«  dominium  hominis  super  hominem  est  naturale  (4).  » 
Cuivis  autem  prsedicta  hujusce  libri  loca  perlegenti  ma- 
nifestum  est,  hinc  ipsam  Aristotelis  doctrinam  quasi  ad 
verbum  fuisse  relatam,  illinc  disputationem  «  de  ser- 
vitute  introducta  propter  peccatum  »  institutam.  Nonne 


(1)  Summa  theol.,  2a  2ffi.  Qusest.  civ,  art.  v  concl. 

(2)  Ibidem.  Qusest.  cxxn,  art.  iv  ad  3um. 

(3)  De  reg.  Pr.,  lib.  II,  cap.  x. 

(4)  Ibidem,  lib.  III,  cap.  ix. 

enim  cum  ratione  pugnat  S.  Thomam  Aristoteli  de  mul- 
tiplici  hominum  natura  assentiri,  et  christianoe  adver- 
sari  doctrinre,  quse  omnes  homines  natura  pares  proe- 
dicat?  Eamdem  sententiam  in  omnibus  S.  Thomse  libris 
clarius  reperias,  quam  ut  vel  unum  ea  de  re  afferri 
debeat  testimonium  (1).  Itaque  satis  mirari  non  potui 
scriptorem  jam  commemoratum  eo  inconsiderantise  ve- 
nisse,  ut  ausus  fuerit  contendere  «  omnem  apostolorum 
Patrumque  doctrinam  de  sequali  hominum  natura  a 
S.    Thoma  prorsus  fuisse  ignoratam  (2).  » 

Meminerimus  autem  velim  a  S.  Doctore  sententiam 
Aristotelis  in  libro  De  regimine  Principum ,  remota 
quavis  annotatione ,  fuisse  ssepius  expositam ,  necnon 
antiquam  de  captivis  agendi  rationem  relatam  ab  histo- 
rico,  cui  nullam  de  his  servis  in  animo  erat  instituere 
disputationem.  Res  enim  per  se  patet.  «  Lex  humana, 
«  ait,  non  sine  ratione  sic  statuit  ad  acuendum  bella- 
«  tores  pro  republica  fortiter  pugnandum,  ut  videlicet 
«  victi  subjiciantur  victoribus  jure  quodam,  quod  Phi- 
«  losophus  in  prsedicto  loco  justum ,  legale  appellat  (3).  » 
Constat  igitur  morem  antiquum  quosdam  apud  populos 
vigentem  a  S.  Thoma  fuisse  commemoratum ,  qui  de  illa 
consuetudine  jampridem  exstincta  disserere  supervaca- 
neum  arbitrabatur. 

Quid  autem  de  Bossuetio  dicendum?  Eadem  enim  apud 
illum,  iisdemque  fere  verbis  exprimitur  sententia  (4). 


(1)  2a2ffi,  q.  civ,  art.  v,  concl.  n.  Dist.  44,  q.  1,  art.  3.  Comment. 
in  Job,  ciii,  lect.  2. 

(2)  Janet,  t.  I,  p.  431  et  432. 

(3)  De  reg.  Pr.,  lib.  II,  cap.  x. 

(4)  Bossuet,  Averlissements  aux  Protestants,  v,  n.  l. 

Ex  pactionibus  tanquam  ex  unico  fonte  Jurieu  con- 
tendebat  oriri  mutuas  consuetudines ,  quibus  sponsus  et 
sponsa,  parentes  et  liberi ,  domini  et  servi  utuntur;  istam 
vero  doctrinam  Bossuetius  in  prsedicto  loco  redarguen- 
dam  suscipit.  Quamobrem  sua  ducit  argumenta  ex  ipso 
jure  quo  antiquitus  victores  valebant,  et  ex  ipsa  lege, 
qua  jus  qualecumque  servis  auferebatur;  verbisque  Ju- 
rieu  re  confutatis,  pactionem  demonstrat  servum  inter 
atque  dominum  nec  confectam  fuisse,  nec  potuisse  con- 
fici.  «  Servus  enim,  ait  Bossuetius,  nullo  prorsus  jure 
«  fruitur,  nisi  domino  placuerit.  In  lege  illud  reperire 
«  est  :  servus  caput  non  habet,  res  habetur,  non  autem 
«  persona;  quapropter  nullo  jure  nulloque  bono  po- 
«  titur.  » 

Leges  belli  apud  veteres  populos  hac  voce  horrenda 
contractae  fuerant  :  vse  victis;  illos  enim  manebat  suppli- 
cium ,  vel ,  si  mitioribus  placeret  victoribus ,  servitus. 

Quae  quum  ita  sint,  ille  maximo  versaretur  in  errore, 
qui  S.  Thomam  Bossuetiumque  antiquse  servitutis  fau- 
tores  arbitraretur ;  cum  ratione  pugnat  ea  sententia.  Om- 
nes  enim  norunt  Ecclesiam  nihil  antiquius  habuisse ,  quam 
ut  dominos  ad  clementiam  hortaretur,  servorumque  con- 
ditioni  provideret,  et  prseterea  S.  Thomam  atque  Bos- 
suetium  inter  doctores  ejusdem  Ecclesiae  quum  virtutibus 
tum  ingenio  prsestantissimos  annumeratos  fuisse.  Inde 
apertius  sequitur  ex  hisce  philosophis  clarissimis  utrum- 
que,  temporibus  diversis,  diversam  tantum  in  paucis 
professum  fuisse  doctrinam,  alterum  vero  Aristotelis 
auctoritate,  Scriptura  sacra  et  ratione,  alterum  solum- 
modo  sacris  codicibus  innixum. 


CAPUT  X. 

Utrum  regimen  temperatum  in  saeculo  decimo 
tertio  exstiterit? 


Priusquam  nostrum  opus  absolvatur,  in  animo  est  in- 
quirere  utrum  regimen  illud  optimum,  quod,  si  S.  Thomae 
creditur,  rege,  optimatibusque  et  populo  constat,  usquam 
terrarum  in  seeculo  decimo  tertio  exstiterit,  an  res  tan- 
tummodo  videatur  egregie  excogitata. 

Ab  historicis  accipimus  regnum ,  in  media  setate , 
summa  potestate  caruisse,  certisque  fuisse  obnoxium 
conditionibus ;  qusedam  igitur  ea  de  re  juvat  referre 
testimonia. 

Quis  regum  auctoritatem  cum  libertate  subditorum 
conjunctam  ipso  obsequii  jurejurando  non  fateretur? 

Theobaldus  quartus ,  comes  Campanige  clarissimus ,  ea 
animi  magnitudine  juravit  in  verba  Philippi  Augusti,  ut 
totam  hujusce  sacramenti  orationem  putem  commemo- 
randam. 

«  Ego  Theobaldus...,  etc,  notum  facio  universis  me 

«  super  sacrosancta  jurasse  clarissimo  domino  meo  Phi- 
«  lippo,  illustri  Francorum  regi,  quod  ei,  sicut  domino 
«  meo  ligio ,  bene  et  fideliter  serviam  contra  omnes  ho- 
((  mines  et  feminas,  qui  possunt  vivere  et  mori,  et  quod 
«  ei  non  deficiam  de  bono  et  fideli  servitio ,  quamdiu  ipse 
«  mihi  faciet  rectum  Curise  suse,  per  judicium  eorum  qui 
«  me  possunt  et  debent  judicare  :  et  si  forte,  quod  absit, 
«  de  bono  et  fideli  servitio  deficerem  domino  Regi ,  quam- 
«  diu  ipse  mihi  facere  vellet  et  faceret  rectum  Curiae 
«  suse  per  judicium  eorum ,  qui  me  possunt  et  debent 
((  judicare;  dominus  Rex  sine  meffaeere  posset  assignare 
((  ad  quidquid  teneo  de  eo,  tamdiu  tenere  in  manu  sua, 
«  donec  id  esset  emendatum  ad  judicium  Curiee  suse  et 
«  eorum  qui  me  possunt  et  debent  judicare;  et  omnes 
((  homines  mei  quorum  juramenta  receperit  dominus  Rex 
((  de  conventionibus  istis  observandis  adheerebunt  domino 
«  Regi  contra  me ,  et  eum  juvabunt  donec  id  fuerit 
«  emendatum  ad  judicium  Curise  suse  et  eorum  qui  me 

«  possunt  et  debent  judicare Actum    anno    gratiee 

«  millesimo  ducentesimo  vicesimo  (1).  » 

Nemo  est  qui  nesciat  apud  Hungarios  anno  mccxxii 
Bullam  Auream  ab  Andrea  secundo  fuisse  prolatam, 
qua  maximae  promittebantur  immunitates,  et  ibidem  a 
principe  regnum  jamjam  adepturo  talia  fuisse  procla- 
mata  :  «  Episcopi  ceterique  optimates  mihi  meisque  suc- 
cessoribus  admonitiones ,  si  officio*  defuerimus ,  jure  irro- 
gabunt  obsistentque  sine  nota  infidelitatis.  » 

Apud  Anglos,  rex  Joannes  (2)  qui  majorum  libertates 


(1)  Ghantereau  Le  Febvre,  Traite  des  fiefs  et  de  leur  origine,  Paris, 
1662,  in-fol.,  Preuves ,  p.  115. 

(2)  Jean  Sans-Terre. 

conabatur  delere,  anno  mccxv  Chartam  Majorem  con- 
cedere  coactus  est ,  illaque  verba  profiteri  :  «  Quod  ba- 
«  rones  eligant  xxv  barones  de  regno  nostro ,  quos  vo- 
«  luerint,  qui  debent,  pro  totis  viribus  suis  observare, 
«  tenere  et  facere  observari,  pacem  et  libertates  quas 
«  eis  concessimus ,  et  haec  prsesenti  charta  nostra  confir- 
«  mavimus,  ita  ut,  quod  si  per  nos  vel  justitiarium 
«  nostrum  erga  aliquem  in  aliquo  deliquerimus ,  vel  ali- 
«  quem  articulorum  pacis  vel  securitatis  transgressi  fue- 
«  rimus  et  delictum  ostensum  fuerit  iv  baronibus  de  xxv 
«  baronibus;  illi  iv  barones  accedent  ad  nos  et  ad  justi- 
«  tiarium  nostrum,  si  fuerimus  extra  regnum,  et  pro- 
«  ponentes  nobis  excessum,  petent  ut  sine  dilatione 
«  faciamus  emendari.  Et  si  nos  excessum  non  emenda- 
«  verimus  (vel  justitiarius  noster,  si  fuerimus  extra  re- 
«  gnum) ,  inter  tempus  xl  dierum ,  computando  a  tem- 
«  pore  quo  monstratum  fuerit  nobis ,  prsedicti  iv  barones 
«  referent  causam  illam  ad  residuos  de  illis  xxv  baro- 
«  nibus ;  et  illi  barones ,  cum  commune  totius  terrae , 
«  distriugent  et  gravabunt  in  modis  omnibus  quibus 
«  poterunty  ut  per  captionem  castrorum,  terrarum  pos- 
«  sessionem  et  aliis  modis  quibus  potuerint,  donec  emen- 
«  datum  fuerit  secundum  arbitrium  eorum  :  salva  per- 
«  sonanostra,  etreginee  nostree,  et  liberorum  nostrorum. 
«  Et  cum  fuerit  emendatum ,  intendent  nobis  sicut  prius 
«  fecerunt.  » 

Rex  igitur  coram  suis  subjectis  se  nulli  ex  officiis 
defuturum  sacramento  confirmabat;  deinde ,  vassalus 
regi  fldem  suam  obstringebat ,  auxiliaque  sive  in  bellis 
sive  in  litibus  (1)  pollicebatur.   Itaque,  quoddam  hisce 

(1)  Les  plaids. 

sacramentis  foedus  conficiebatur,  ex  quo  mutuum  obse- 
quium  mutuaque  officia  oriri  solebant,  ipsaque  forsan 
vox  hujus  regiminis  (1).  Principem  imitatus,  ipse  domi- 
nus  coram  suis  vassalis  eadem  jurabat;  nihilque  baro- 
nem  potentissimum  a  suis  subjectis  fas  erat  expostulare, 
nisi  quod  mores  preedii  permiserant. 

Multa  insuper  in  promptu  habeo  exempla,  quibus  ma- 
nifestum  est  summam  regum  potestatem  temperato  regi- 
mine  ita  fuisse  coercitam,  ut  regnum  principi  pactionem 
violanti  haud  immerito  videretur  auferendum. 

In  concione  apud  Forckheim  anno  mlxxvii  habita, 
domini  atque  episcopi  Germaniae  de  molesta  Henrici 
quarti  tyrannide  his  verbis  queruntur  :  «  Praeterea  liberi 
«  homines  Henricum  eo  pacto  sibi  proposuerunt  in  re- 
«  gem  ut  electos  suos  juste  judicaret  et  regali  providentia 

«  gubernare  satageret Nonne  quilibet  miles  (2)  do- 

«  mino  suo  juramento  fidelitatis  subjicitur  eo  pacto,  ut 
«  ille  sibi  non  deneget  quod  dominus  militi  debebat.  » 

«  Si  ergo  dominus ,  aiunt  Saxones ,  militi  debitum  red- 
«  dere  contemnit,  numquid  non  libere  miles  eum  pro 
«  domino  recusat  habere?  Liberrime,  inquam;  nec  hujus 
«  modi  militem  infidelitatis  vel  perjurii  quis  accusabit» 
«  quum  totum  impleverat  quod  promisit  (3).   » 

Eidem  doctrinse  assentiebantur  Aragoniae  optimates  , 
qui  sua  regi  jamjam  eligendo  talia  solebant  profiteri  > 
«  Nos,  qui  non  minoris  quam  tu  sumus,  pluris  autem 

quando  congregati,  regem  atque  dominum  eligimus, 


(1)  Fedoalite. 

(2)  Chevalier. 

(3)  Paulus  Bernried.  —  Vita  S.  Gregorii  VII  (Patrol.  lat.,  edition 
Migne,  t.  CXLVIII. 

«  silegibus,  si  privilegiis ,  si  moribus  (1)  nostris  pares; 
«  si  non,  non.  »  Ego  quidem  non  sum  nescius  hcec  verba 
quosdam  apud  scriptores  in  dubium  venisse ;  quis  au- 
tem  haud  immerito  contenderet  eadem  cum  moribus , 
indole ,  legibusque  Aragonum  antiquissimis  non  con- 
sentire ;  quippe  qui  magnanimitate  et  libertatis  studio 
jampridem  prseclari,  etiam  nunc  pro  lege  morem  ha- 
beant,  majorumque  jure  utantur.  Legimus  enim  in  Foro 
Judicum  veterum  Wisigothorum  :  «  Rex  eris,  si  recte 
facis ;  si  non  facis,  non  eris  (2).  » 

In  proediis  quoque  morem  illum  reperire  erat,  et  me- 
moriaB  proditum  est  in  Beneharno  huic  ademptam  fuisse 
vicecomitis  dignitatem ,  qui  omnia  non  servabat  sub- 
jectorum  privilegia. 

Minimis  in  proediis  eadem  occurrebant;  mos  Fume- 
lensis ,  qui,  ut  ceteri,  in  saeculo  decimo  tertio,  litteris 
mandatus  fuit ,  imperium  abrogabat  domino ,  nisi  cuncta 
jura  excoleret  atque  servaret. 

Nihil  enim  in  Jure  germanico  explicatius,  quam  illa 
de  amittendo  principatu  sententia,  quse  tamen  sic  con- 
gustata  fuit  :  «  Imperatorem  in  bannum  declarare  nemo 
«  potest,  nisi  Papa.  Hoc  non  facere  debet,  nisi  ob  tres 
«  causas.  Una  est,  si  imperator  a  fide  orthodoxa  dubi- 
«  taret ;  altera ,  si  ab  uxore  diverteret ;  tertia ,  si  Ec- 
«  clesias  destrueret  (3).  »  Qui  suam  igitur  fidem ,  qui 
mores,  qui  Ecclesise  libertatem  prodebat,  anathemate 
primum  configebatur,  et,  anno  elapso ,  nisi  ad  meliorem 
mentem  voluntatemque  converteretur,  ipso  destituebatur 


(1)  Coutumes. 

(2)  Forum  Judicum.  De  electione  principum ,  tit.  I,  §  1. 

(3)  Speculum  Suevicum ,  cap.  xxix. 

imperio.  Non  ita  plane,  quum  rex  imperialem  peteret 
coronam,  ad  comitem  palatinum  deferendus  erat.  «  At 
«  si  antea  (quam  coronatus  est)  contra  episcopum  aut 
«  alium  aliquid  agit,  tum  primo  loco  ad  comitem  pa- 
«  latinum  debet  deferri ,  qui  inde  ad  archiepiscopum 
«  suum  rem  defert,  qui  potest  ipsum  in  bannum  de- 
«  ferre  (1).  » 

Illud  igitur  maximi  momenti  apud  Imperatores  ha- 
bebatur,  ut  nemo  summo  Pontifice  humilior  de  semetip- 
sis  judicium  valeret  pronuntiare;  jus  enim  commune  in 
eo  erat  ut  principes,  qui,  vita  omni  intemperantise  ad- 
dicta,  gravissime  deliquerint,  ipso  facto  et  absque  Sedis 
Apostolicse  judicio  sua  potestate  dejicerentur.  Quaprop- 
ter,  voces  illee,  sibi  providere  de  rege,  pactum,  fide- 
litas,  quee  seepius  a  S.  Thoma  usurpantur,  saeculumque 
redolent  decimum  tertium,  non  ad  qusedam  attinent  ra- 
rissima,  sed  regimini  communi  eo  tempore  vigenti  ac- 
commodatse  videntur.  Ubi  igitur  reges  inter  et  populos 
oriebantur  disceptationes ,  christiana  societas  ad  sum- 
mum  Pontificem  libentius  confugiebat,  quo  nullunl  ar- 
bitrum  existimabat  prsestantiorem  neque  prudentiorem ; 
ille  enim,  ut  in  alio  hujusce  opusculi  capite  dictum  est, 
auctoritati  aliorum ,  aliorum  vero  libertati  studio  pro- 
videbat  maximo. 

Memorise  etiam  proditum  est  non  modo  regimen  tem- 
peratum  in  media  eetate  viguisse,  sed  quam  plurimas 
etiam  immunitates,  quarum  libet  commemorare  prsecipuas, 
civitatum,  inquam,  praediorum,  vicorum,  feudorumque 
proprias ;  sua  cuique  ordini  privilegia ,  sua  cuique  liber- 

(1)  Speculum  Suevicum,  cap.  xxix. 

tas,  quam  gentes  Anglo-Saxoniee  ex  antiquo  jure  reti- 
nuerunt,  appellantque  selfgovernement. 

Vetustissimas  patet  esse  urbanas  immunitates;  jampri- 
dem  enim  magistratus  ab  ipso  civitatum  populo  electos 
testantur  Capitularia.  Animadvertendum  autem  velim 
eam  libertatem,  qua  gloriabantur  nostri  majores,  ab 
episcopis  primum  tutoribus,  deinde  civitatum  dominis 
propugnatam,  in  dies  adolevisse  et  processisse  plurimum. 

Si  Legibus  Hierosolymitanis  (1)  creditur,  ipsi  cujusdam 
ordinis  medii  cives  a  tempore  antiquissimo  multis  frue- 
bantur  immunitatibus ;  nam  christiani,  aula  urbanorum 
juxta  baronum  aulam  instituta,  in  Orientem  mores  patrios 
transtulerant. 

Omnes  enim  norunt  quanta  potentia,  durante  media 
setate,  valerent  Italica  municipia,  quantoque  decore  in 
publicis  Conventibus  (2)  jamdudum  considerent  civitates 
Castillee,  Leonis  et  Aragonise,  Morum  (3)  suorum  gratia 
libertati  assuefactae.  In  meridianis  Gallise  regionibus  plu- 
rima  occurrebant  municipia,  quorum  in  sola  Provin- 
cia  (4)  sexaginta  erat  reperire.  Quse  quidem  etiam  in 
Gallia  septentrionali  nullatenus  deerant;  civitas  Remen- 
sis,  ne  alias  commemorem,  orta  cum  archiepiscopo  dis- 
ceptatione,  mores  ab  antiquissimo  S.  Remigii  tempore 
servatos  vehementer  expetebat. 

Immunitatum,  de  quibus  dissero,  adeo  crevit  nume- 
rus,  ut  haud  multo  post  in  ipsis  vicis  easdem  esset  repe- 


(1)  Assises  de  Jerusalem. 

(2)  Cortes. 

(3)  Fueros. 

(4)  La  Provence. 

rire.  In  sseculo  duodecimo ,  Pagus  Pontivus  (1),  eXPagu 
Ambianicus  (2)  municipiorum  suorum  copia  jam  prsesta- 
bant.  Nullam  autem  inter  leges  pernotas  clariorem  forsan 
arbitror  lege  Bellimontis  (3) ,  quee  ab  archiepiscopo  Re- 
mensi,  Gnillelmo  (4)  anno  mclxxxii  concessa ,  in  plu- 
ribus  quam  quingentis  vicis  usque  ad  sseculum  decimum 
octavum  viguit.  Quid  de  lege  Lorrensi  in  Pago  Vatisco- 
nensi{§),  quam  vici  observabant  innumeri? 

In  singulis  regnis  aulam  reperire  erat,  et  comitia, 
quse  variis  nominibus  nuncupabantur  (6).  Regis  erat  his 
prseesse  comitiis,  rebus  disputandis  consulere,  tractare 
animos,  nedum  sua  sponte  valeret  [dijudicare  contro- 
versiam  aut  negotia  conficere.  Aulam  cujusque  ordinis 
propriam  patet  exstitisse,  ibique,  domino  prseside,  in- 
colas  preedii  fuisse  sui  juris,  exercuisse  judicia,  morem 
confirmasse,  et  si  libebat,  correxisse  in  dies  atque  dila- 
tasse.  Imo,  in  Alsatia,  quingentae  rusticorum  aulae  (7) 
florebant,  et,  in  tota  Germania,  numerabantur  tria  mil- 
lia,  quae  sui  juris  erant,  prseside  domino,  cujus  aucto- 
ritas  innoxia  nihil  aliud  quam  titulus  ssepissime  vide- 
batur  (8). 

Quae  quum  ita  sint,  a  sseculo  duodecimo  constat  ple- 
rosque  Gallise  et  aliarum  regionum  incolas  eximiis  frui- 
tos  esse  immunitatibus ,  et  multa  hic  et  illic  occurrisse 


(1)  Le  Ponthieu. 

(2)  L^Amienois. 

(3)  La  coutume  de  Beaumont. 

(4)  Guillaume  de  Champagne  aux  Blanches-Mains. 

(5)  Le  Gatinais. 

(6)  Cortes,  Corts ,  Parlements,  Dietes,  Assises. 

(7)  Colongeres. 

(8)  L'abbe  Hanauer,  Les  paysans  d'Alsace. 

maximec  libertatis  exempla;  cui  nos  hodie  nec  immerito 
invidemus ;  illud  testari  certant  scriptores  spectatis- 
simi  (1).  Nulla  igitur  fides  istis  historicis  adhibenda  est, 
qui  veritatis  minime  studiosi,  inconsiderate  de  servitute 
medioe  oetatis  disputant.  Rem  enim  servus  habebat;  et, 
more  favente ,  sua  persona ,  fructuque  laborum  potie- 
batur.  Domino  quidem  censum  solvebat,  praedii  vero 
fructibus  multo  minorem,  qui  necnon  alia  vectigalia 
ipso  more  in  perpetuum  statuebantur  (2).  Quapropter  ea 
erat  soepius  servorum  conditio  ut  libertate  nollent  do- 
nari ,  seque  pretio  vel  vilissimo  redimere  (3).  Quid  dicam 
de  sodalitatibus ,  quoe  tot  et  tantis  fruebantur  immunita- 
tibus?  Libertatem  igitur  patet  in  quoque  civium  ordine 
viguisse,  et  jura  soepius  amplissima. 

Longiorem  procul  dubio  res,  de  qua  disserui,  desi- 
deraret  orationem;  sed  illud  satis  est,  quum  regimen 
temperatum  constet  in  soeculo  decimo  tertio  exstitisse. 
Undenam  autem  orta  fuerit  illa  libertas,  illique  mores 
optimi,  de  quibus  brevius  fuit  disputatum?  Nihil  liber- 
tati  utilius  profuisse  manifestum  est  christiana  religione, 
quoe  justitiam,  quoe  caritatem  omnibus  proedicabat  exco- 
lendam,  summoque  studio  enitebatur,  ut,  domino  ser- 
voque  benevolentia  conjunctis,  alter  patronus,  alter 
vero  cliens  esset  atque  haberetur.  Moribus  insuper  fave- 
bat  diligentius,  eosdemque  et  privilegia  a  regibus  et  do- 

(1)  Boutaric,  Le  regime  fe"odal.  Revue  des  quest.  hist.,  oct.  1875. 
—  Leplay,  Organisation  du  travail,  lre  edit.,  p.  78.  «  Les  moindres 
communes  avaient  alors  une  autonomie  vers  laquelle  nos  grandes 
cites  n'oseraient  aujourd'hui  elever  leurs  pensees ,  dans  leurs  plus 
vives  revendications.  » 

(2)  L'abbe  Hanauer,  Les  paysans  d'Alsace.  —  Leopold  Delisle ,  L'a- 
griculture  au  Moyendge. 

(3)  Ibidem. 

minis  propugnabat ,  potissimumque  a  juris  interpretibus , 
qui,  haud  invitis  principibus,  munus  obibant  cuivis  ty- 
rannidi  consentaneum ,  ipsisque  moribus  exitiosum.  Quid 
enim  mos  erat  nisi  consuetudo  a  majoribus  tradita?  Quid 
moris  auctor  nisi  gens  ipsa  christiana,  sui  quidem  officii, 
sed  jiiris  etiam  studiosa?  Quis  morem  testificabatur  nisi 
cives  qui,  eumdem  optime  noscere,  qui  colere,  qui  pro- 
ducere  suse  utilitatis  causa  solebant? 

Itaque  neminem  fugit  ipso  more  maximam  regum  re- 
pressam  fuisse  potestatem,  preestantiusque  servatas  do- 
minorum,  civitatumque  et  agricolarum  immunitates.  Inde 
igitur  orta  est  aliena  a  tyrannide  auctoritas,  libertasque 
rerum  perturbatione  prorsus  vacua;  et  illud  exemplo 
Angliae  confirmatur,  quse  se  sui  juris  esse,  plurimisque 
perfrui  immunitatibus  gloriatur,  quod  suum  regimen 
hodiernum  mediam  eetatem  redolet,  moresque  antiquos 
diligenter  excolendos  celebrat. 

Ne  autem  dicendo  amplificare  videamur,  animadver- 
tamus  necesse  est,  in  media  getate,  omnibus  confusis 
penitus  atque  perturbatis,  nullam  reipublicse  disciplinam 
in  cunctas  Europse  regiones  cecidisse;  quin  etiam  in 
eadem  provincia  mores  non  modo  diversissimos  erat  re- 
perire,  sed  leges  nonnunquam  inter  se  plurimum  pu- 
gnantes.  Ab  ipsis  enim  sevi  medii  historicis  accipimus 
incolas  ejusdem  regionis  hic  dura  dominatione  fuisse 
oppressos,  illic  vero  maximis  immunitatibus  praestitisse , 
quibus  et  gentes  hodiernee  invidere  non  dubitarent.  Illud 
autem  ab  omnibus  requirebatur  (nec  nostree  ea  de  re 
disputationi  alio  opus  est  argumento),  ut  regalis  potestas 
ab  aliqua  auctoritate  contineretur,  nedum  immodico 
posset  indulgere  imperio  et  pro  legibus  uti  libidine  atque 
licentia. 


CONCLUSIO. 


Ex  his  omnibus  colligendum  est,  ut  opinor,  ipsam 
S.  Thomae  de  principatu  doctrinam,  ex  Aristotele  simul 
et  Sacra  Scriptura  sumptam  fuisse,  adeoque,  in  eevo 
medio ,  populorum  libertati  accommodatam ,  ut  hinc 
principes  a  tyrannide,  illinc  a  rebellione  subditi  sum- 
mopere  averterentur.  Meminerimus  autem  velim  gentes, 
durante  media  eetate,  tanto  religionem  christianam  pro- 
secutas  fuisse  studio  atque  reverentia,  ut,  si  res  postu- 
labat,  ad  Ecclesiam  sponte  sua  confugerent,  qua  nullum 
benignius  videbatur  preesidium,  nullum  securius,  nul- 
lamque  praestantius.  Illam  autem  auctoritatem ,  qua  tam- 
diu,  haud  invitis  populis,  valuit  Ecclesia,  plurimum  a 
theocratia  patet  discrepasse.  Summi  enim  Pontifices  in 
rebus  spiritualibus ,  non  autem  in  temporalibus ,  sese  in- 
terponere  solebant,  nisi,  ortis  reges  inter  et  subditos 
controversiis ,  ad  disceptandum  vocarentur.  Scriptores 
quidam  Ecclesiae  minime  studiosi,  qui  ejus  potentiam 
omni  ope  atque  opera  nisi  sunt  infitiari,  non  fateri  non 
potuerunt  illam  Pontificum  auctoritatem  publico  medioc 

setatis  jure,  fide  universa,  ipsisque  legibus  maximas 
apud  gentes  fuisse  confirmatam,  populisque  plurimum 
profuisse;  nec  alio  nobis  opus  est  argumento,  ut  cri- 
mina  Pontificibus  ignorantia  odioque  saepius  illata  re- 
darguantur.  Quibusdam  enim  conditionibus  obnoxia  erat 
regum  potestas,  nec  ab  illis  princeps  poterat  discedere, 
quin  dignitate  sua  esset  spoliandus;  de  pcenis,  quae  sen- 
tentiam  excommunicationis  consequebantur,  omnes  po- 
pulos  christianos  constat  consensisse. 

Nonne  etiam  mirum  a  S.  Thoma  tot  et  tantis  laudibus 
celebratum  fuisse,  in  ipsa  setate  media,  regimen  tem- 
peratum?  Eas  autem  hujusce  regiminis  leges  statuit,  ut 
quisque  pro  suo  ingenio ,  pro  suis  opibus ,  pro  sua  aucto- 
ritate,  in  partem  rerum  gerendarum  sit  vocandus. 

«  Perfecta  est,  ait,  socialis  congregatio,  quando  qui- 
((  libet  in  suo  statu  debitam  habet  dispositionem  et  ope- 
«  rationem.  Sicut  enim  eedificium  est  stabile,  quando 
«  partes  ejus  sunt  bene  sitse,  sic  de  politia  contingit 
«  quod  firmitatem  habet  et  perpetuitatem ,  quando  qui- 
«  libet  in  suo  gradu,  sive  rector,  sive  officialis,  sive 
((  subditus  debite  operatur,  ut  suse  conditionis  requirit 
«  actio  (1).  » 

Inde  non  modo  intelligere  est,  quid  de  principatu  sen- 
tiret  philosophus  noster  clarissimus,  sed  leges  etiam  et 
consuetudines  et  studia,  quse  in  illa  setate  vigebant.  Si 
enim  fides  historicis  adhibeatur  spectatissimis ,  constat 
neque  principatum  eo  tempore  fuisse  tam  immodicum, 
neque  tam  raram  libertatem,  quam  plus  sequo  dictum 
est,  sed  principes  ssepius  potestate  valuisse  temperata, 
et  cives  regni,  civitatis,  ipsiusque  vici  in  quamdam  re- 


(1)  De  reg.  Pr.3  lib.  IV,  cap.  xxm. 

rum  gerendarum  partem  pro  suo  ingenio  suisque  facul- 
tatibus  venisse. 

Itaque  scriptor  quidam  celeberrimus  fateri  non  dubi- 
tavit  libertatem  populi ,  optimatum  immunitates  regum- 
que  potestatem  ita  apte  cohsesisse ,  ut  regimen  tempe- 
ratius  nusquam  sit  reperire  (1). 

Quid  autem  plura?  Mirari  satis  non  queo  illam  cla- 
rissimam  S.  Thomoe  doctrinam ,  quee  altissima  philosophia 
Sacrisque  Codicibus  innixa,  a  celeberrimis  scriptoribus , 
non  in  media  tantum  setate,  sed  in  omni  tempore,  prolata 
fuit;  nec  immerito  quidem,  quippe  quee  sit  veritas  pe- 
rennis,  et  dignitati  principum  simul  et  libertati  populo- 
rum  consulat. 

Ex  illa  tandem  S.  Thomae  doctrina  duo  arbitror  colli- 
genda ,  quae  vel  in  nostrum  tempus  videntur  cadere ,  sci- 
licet  populos,  pro  suo  ingenio  et  moribus,  qualicumque 
uti  posse  principatu,  et  illum  principatum  quadam  po- 
tentia  cuique  tempori  accommodata  coercendum  esse ,  ne 
suse  libidini  indulgeat  modumque  excedat. 

Vidi  ac  perlegi  : 

Lugduni ,  die  vigesima  octava  mensis  Martii  4  880 ,  Facultatis 
Litterarum   in  Academia   Lugdunensi  Decanus, 

G.  A.  HEINRICH. 

Typis  mandetur  : 

Lugdunensis  Academiae   Rector, 

Em.  charles. 


(i)  Montesquieu,  Esprit  des  lois,  lib.  XI,  cap.  vm. 

